Paġna fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali. f'forma elettronika fil-websajt EUR-Lex (http://eur-lex.europa.eu/homepage.html?locale=mt) fid-dokument li jġib in-numru 32019M9366. Il-EUR-Lex hu l-aċċess fuq l-internet għal-liġi Ewropea. IL-KUMMISSJONI EWROPEA, Wara li kkunsidrat it-Trattat dwar il-Funzjonament tal-Unjoni Ewropea, Franza bagħtet applikazzjoni għal approvazzjoni ta' emenda mhux minuri, għall-Ispeċifikazzjoni tal-Prodott "Huile d'olive de la Vallée des Baux-de-Provence" (DOP) skont l-Artikolu 49(4) tar-Regolament (UE) Nru 1151/2012. Skont l-Artikolu 50 tar-Regolament (UE) Nru 1151/2012, il-Kummissjoni vvalutat l-applikazzjoni u kkonkludiet li din tissodisfa r-rekwiżiti stabbiliti f'dak ir-Regolament. IDDEĊIDIET KIF ĠEJ: L-applikazzjoni għal approvazzjoni ta' emenda mhux minuri, għall-ispeċifikazzjoni tal-prodott kif imsemmija fl-ewwel subparagrafu tal-Artikolu 10(1) tar-Regolament ta' Implimentazzjoni tal-Kummissjoni (UE) Nru 668/2014, li jinkludi d-dokument uniku emendat u r-referenza għall-pubblikazzjoni tal-ispeċifikazzjoni tal-prodott rilevanti għall-isem irreġistrat "Huile d'olive de la Vallée des Baux-de-Provence" (DOP), tinsab fl-Anness ta' din id-Deċiżjoni. Magħmul fi Brussell, it-8 ta' Awwissu 2019. Is-"syndicat AOP Huile d'olive et Olives de la Vallée des Baux-de-Provence" (SIOVB), junjin professjonali rregolata mill-Kodiċi tax-Xogħol, hija magħmula minn produtturi taż-żebbuġ, kunfettiera taż-żebbuġ u taħħana (madwar 1 100 operatur). Għaldaqstant għandha interess leġittimu li tippreżenta l-applikazzjoni. Isem il-prodott Deskrizzjoni tal-prodott Żona ġeografika Prova tal-oriġini Metodu ta' produzzjoni Oħrajn: kontrolli, rekwiżiti nazzjonali. Emenda għall-Ispeċifikazzjoni tal-Prodott ta' DOP jew IĠP irreġistrata li ma tistax titqies bħala emenda minuri skont it-tielet subparagrafu tal-Artikolu 53(2) tar-Regolament (UE) Nru 1151/2012 Emenda għall-Ispeċifikazzjoni tal-Prodott ta' DOP jew IĠP irreġistrata, li għaliha ma jkunx ġie ppubblikat Dokument Uniku (jew ekwivalenti), li ma tistax titqies bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012 Id-deskrizzjoni tal-prodott ġiet emendata u kkompletata fl-Ispeċifikazzjoni tal-Prodott u fid-Dokument Uniku (li jieħu post l-iskeda sommarja preċedenti). B'hekk, il-kitba inizjali tal-Ispeċifikazzjoni tal-Prodott u tal-iskeda sommarja, li ġejja: "Il-'Huile d'olive de la Vallée des Baux-de-Provence' huwa żejt taż-żebbuġa verġni li huwa kkaratterizzat mill-kulur aħdar, mill-kwalità żejtnija, mill-ħlewwa u mit-togħma dejjiema tiegħu [...]" Ikkompletata fl-Ispeċifikazzjoni tal-Prodott biss, bl-elementi li ġejjin: "[...] mit-togħma dejjiema tiegħu b'noti ta' butir, ta' lewż, ta' ġellewż u l-konferma ta' noti aromatiċi li jistgħu jiġu apprezzati mix-xamm (qaqoċċ, tadam, tuffieħ, frawli, pruna, ċikkulata)." Hija għalhekk sostitwita bil-kitba li ġejja, fl-Ispeċifikazzjoni tal-Prodott u fid-Dokument Uniku (fil-punt 3.2): "Il-'Huile d'olive de la Vallée des Baux-de-Provence' huwa żejt ikkaratterizzat mill-preżenza ta' mill-inqas tnejn mill-aromi li ġejjin: ħaxix maqtugħ frisk, tuffieħ, lewża tal-frott, qaqoċċ nej, ġellewż frisk, weraq tat-tadam. Dawn huma akkumpanjati minn togħma morra u pikkanti (imsejħa 'togħma taħraq' skont it-tifsira ta' din l-Ispeċifikazzjoni tal-Prodott) moderata. It-togħma morra hija inqas minn jew ugwali għal 3 u t-togħma taħraq hija bejn 1 u 3 fil-livell organolettiku tal-Kunsill Internazzjonali taż-Żebbuġ (IOC). Il-kontenut ta' aċidu olejku tiegħu ma jaqbiżx iż-0,8 grammi għal kull 100 gramma. Il-'Huile d'olive de la Vallée des Baux-de-Provence' segwit bil-kliem 'żebbuġ maturat' huwa żejt lixx, ikkaratterizzat mill-preżenza ta' mill-inqas tnejn mill-aromi li ġejjin: żebbuġ imqadded, żebbuġ iswed, pejst taż-żebbuġ, kawkaw, faqqiegħ, qaqoċċ imsajjar, tartufi, ħobż bil-ħmira. L-aromi ta' lanġas imsajjar, ta' moffa jew ta' elementi metalliċi huma esklużi. Is-sensazzjoni hija ħelwa, filwaqt li t-togħma morra hija inqas minn jew ugwali għal 1 u t-togħma taħraq hija inqas minn jew ugwali għal 2 fil-livell organolettiku tal-Kunsill Internazzjonali taż-Żebbuġ (IOC). Il-kontenut ta' aċidu olejku tiegħu ma jaqbiżx iż-1,5 grammi għal kull 100 gramma. Fl-istadju tal-ewwel kummerċjalizzazzjoni, l-indiċi tal-perossidu għandu jkun inqas minn jew ugwali għal 16 milliekwivalenti ta' ossiġnu perossidiku għal kull 1 kg ta' żejt taż-żebbuġa." Fil-fatt, id-deskrizzjoni tal-prodott ġiet riveduta sabiex jiġu kkunsidrati aħjar il-ħiliet u l-użi tal-produtturi. Dan it-titjib fil-karatterizzazzjoni jgħin biex issir distinzjoni bejn il-"Huile d'olive de la Vallée des Baux-de-Provence" u dak segwit bil-kliem "żebbuġ maturat". Iż-żejt taż-żebbuġa prodott miż-żebbuġ maturat kien diġà kopert mir-reġistrazzjoni oriġinali li kienet ibbażata fuq definizzjoni pjuttost wiesgħa tal-prodott iżda ma kienx identifikat bħala tali. Din id-distinzjoni tikkuntenta x-xewqa tal-grupp applikant li l-prodott jiġi kkaratterizzat u identifikat aħjar u li tingħata informazzjoni ċara lill-konsumaturi. Mill-kontrolli mwettqa minn meta ġiet rikonoxxuta din id-denominazzjoni, ġew identifikati karatteristiċi analitiċi u sensorjali skont il-maturazzjoni taż-żebbuġ qabel ma jingħasar. Din id-deskrizzjoni aktar xierqa tal-prodott qiegħda ssir fil-kuntest attwali tal-iżvilupp tas-suq taż-żejt taż-żebbuġa. Il-konsumatur sar jifhem ħafna aktar fiż-żejt taż-żebbuġa u din id-distinzjoni tgħin biex tintlaħaq id-domanda tas-suq. Fil-fatt, qabel bejn wieħed u ieħor is-sena 1950, it-tagħmir tal-estrazzjoni użat u l-kapaċitajiet limitati tal-produzzjoni tal-imtieħen, kienu jeħtieġu li, matul l-istaġun, it-taħħana jaħżnu ż-żebbuġ xi ġranet qabel ma jkunu jistgħu jagħsruh. L-iżvilupp ta' preses moderni wara l-1950 ippermetta li din il-fażi preċedenti tal-maturazzjoni taż-żebbuġ tiġi eliminata. Madankollu, it-taħħana ta' Vallée des Baux-de-Provence żammew id-drawwa li jħallu ż-żebbuġ jimmatura għal ftit ġranet qabel l-għasir għal parti mill-volumi prodotti. B'mod aktar speċifiku: għaż-żejt taż-żebbuġa prodott mingħajr maturazzjoni minn qabel taż-żebbuġ, il-kontenut massimu ta' aċidità libera ġie stabbilit għal 0,8 g/100 g, filwaqt li dan il-kontenut huwa stabbilit għal 1,5 g/100 g fil-każ ta' żejt magħmul minn żebbuġ maturat; għaż-żewġ tipi ta' żejt, sabiex jiġi żgurat li l-kwalità tal-prodott għall-konsumatur tiġi ppreservata bl-aqwa mod possibbli, l-indiċi ta' perossidu massimu aċċettat huwa stabbilit għal 16 milliekwivalenti ta' ossiġnu perossidiku għal 1 kg taż-żejt taż-żebbuġa. Il-karatteristiċi aromatiċi taż-żjut, min-naħa tagħhom, ġew distinti minn xulxin u riveduti u qegħdin jissostitwixxu d-deskrizzjoni inizjali tal-prodott. M'għadx hemm distinzjoni bejn it-togħmiet u l-irwejjaħ minħabba li dawn l-aromi kollha jistgħu kemm jintegħmu kif ukoll jinxtammu. Barra minn hekk, uħud minn dawn l-aromi jiddefinixxu ż-żejt taż-żebbuġa prodott mingħajr maturazzjoni minn qabel taż-żebbuġ, filwaqt li l-oħrajn jiddeskrivu aktar iż-żejt taż-żebbuġa li ġej minn żebbuġ maturat. L-esperjenza ta' diversi snin ta' analiżijiet sensorjali fuq il-prodott ippermettiet għalhekk li titranġa d-deskrizzjoni tal-profil organolettiku ta' dawn iż-żjut. Għalhekk, l-aromi jew l-irwejjaħ ta' noti ta' butir, ta' frawli u ta' pruna mhumiex fost dawk l-aktar karatteristiċi. Għaldaqstant tħassru. Għaż-żejt taż-żebbuġa prodott mingħajr maturazzjoni minn qabel taż-żebbuġ, l-aroma ta' lewż trid tiġi sostitwita, b'mod aktar preċiż, b'dik ta' "il-lewża tal-frott". Fir-realtà, l-aroma tal-ġellewż hija dik ta' ġellewż frisk u r-rieħa tal-qaqoċċ hija dik ta' qaqoċċ nej. Bl-istess mod, l-aroma tat-tadam tikkorrispondi b'mod aktar speċifiku għal aroma ta' weraq tat-tadam. L-aroma tat-tuffieħ tibqa' tipika u magħhom jeħtieġ li tiżdied l-aroma ta' ħaxix maqtugħ frisk. Il-preżenza ta' mill-inqas tnejn minn dawn l-aromi tiżgura l-ispeċifiċità tal-prodott. Barra minn hekk, dan iż-żejt m'għandux kwalità żejtnija partikolari. Il-karattru żejtni taż-żejt indikat fil-bidu mingħajr distinzjoni għalhekk mhuwiex inkluż fid-deskrizzjoni taż-żejt taż-żebbuġa mingħajr maturazzjoni minn qabel taż-żebbuġ. Min-naħa l-oħra, dan jikkaratterizza sew iż-żejt li ġej minn "żebbuġ maturat". Fil-fatt, din it-teknika ta' proċessar tagħti liż-żejt kwalità żejtnija partikolari li għalhekk hija inkluża fid-deskrizzjoni ta' dan iż-żejt. Fir-rigward taż-żejt taż-żebbuġa prodott wara l-maturazzjoni minn qabel taż-żebbuġ. Jenħtieġ ukoll li l-aroma taċ-ċikkulata indikata fil-bidu tiġi sostitwita, b'mod aktar preċiż, b'dik tal-kawkaw, u li din id-deskrizzjoni tiġi kompletata bil-preżenza ta' aromi partikolari ħafna, ta' żebbuġ imqadded, żebbuġ iswed, pejst taż-żebbuġ, faqqiegħ, qaqoċċ imsajjar, tartufi u ħobż bil-ħmira. Il-preżenza ta' mill-inqas tnejn minn dawn l-aromi tiżgura l-ispeċifiċità tal-prodott u l-esklużjoni tal-aromi ta' lanġas imsajjar, ta' moffa jew ta' elementi metalliċi tgħin biex jitwarrbu ż-żjut difettużi. Il-kulur taż-żejt ma tqisx bħala karatteristika. Ir-referenza għall-kulur aħdar tħassret, peress li dan mhuwiex marbut mal-karatteristiċi organolettiċi tal-prodott. Finalment, dawn iż-żjut huma kkaratterizzati wkoll mil-livelli ta' togħma morra u pikkanti rispettivi tagħhom li huma għalhekk miżjuda fl-Ispeċifikazzjoni tal-Prodott: għaż-żejt taż-żebbuġa prodott mingħajr maturazzjoni minn qabel taż-żebbuġ, it-togħmiet morra u pikkanti huma moderati u, fid-deskrizzjoni tal-prodott, huma identifikati b'valuri inqas minn jew ugwali għal 3 għat-togħma morra u ta' bejn 1 u 3 għat-togħma taħraq fil-livell organolettiku tal-Kunsill Internazzjonali taż-Żebbuġ (IOC); għaż-żejt taż-żebbuġa prodott wara l-maturazzjoni minn qabel taż-żebbuġ, is-sensazzjoni ġenerali hija ħelwa u, fid-deskrizzjoni tal-prodott, hija identifikata b'valuri inqas minn jew ugwali għal 1 għat-togħma morra u inqas minn jew ugwali għal 2 għat-togħma taħraq fil-livell organolettiku tal-Kunsill Internazzjonali taż-Żebbuġ (IOC); L-indikazzjoni tan-natura "verġni" taż-żejt tneħħiet peress li din il-kwalità tirrigwarda biss il-karatteristiċi analitiċi taż-żejt u ż-żejt jista' jappartjeni jew għall-kategorija "verġni" jew inkella għal dik "extra verġni". Id-definizzjoni taż-żona ġeografika tal-"Huile d'olive de la Vallée des Baux-de-Provence" ġiet emendata fl-Ispeċifikazzjoni tal-Prodott u fid-Dokument Uniku (li qabel kien "l-iskeda sommarja"). B'hekk, it-test inizjali li ġej tal-Ispeċifikazzjoni tal-Prodott u tal-iskeda sommarja: huwa sostitwit bit-test li ġej: Fid-Dokument Uniku (punt 4): "Iż-żona ġeografika tinsab fit-territorju ta' dawn il-muniċipalitajiet tad-dipartiment ta' Bouches-du-Rhône: Il-muniċipalitajiet sħaħ ta': Les Baux-de-Provence, Maussane-les-Alpilles, Paradou; U fl-Ispeċifikazzjoni tal-Prodott: "Il-proċessi kollha, mill-produzzjoni taż-żebbuġ sal-ipproċessar tiegħu f'żejt taż-żebbuġa, isiru fiż-żona ġeografika taż-żejt taż-żebbuġa li tinsab fit-territorju ta' dawn il-muniċipalitajiet li ġejjin tad-dipartiment ta' Bouches-du-Rhône: Il-muniċipalitajiet sħaħ ta': Les Baux-de-Provence, Maussane-les-Alpilles, Paradou; Mappa li tindika l-fruntieri taż-żona ġeografika, kif ġiet approvata mill-Kumitat Nazzjonali għall-Prodotti Agroalimentari tal-Institut national de l'origine et de la qualité (INAO) waqt il-laqgħa tiegħu tal-20 ta' Ġunju 2013, fuq proposta tal-kummissjoni ta' esperti maħtura għal dan il-għan, ġiet ippreżentata lill-kunsill lokali ta' kull muniċipalità kkonċernata." Fil-fatt, il-perimetru taż-żona ġeografika ġie estiż għal xi partijiet f'muniċipalitajiet diġà inklużi fiż-żona ġeografika, kif ukoll għal muniċipalità ġara ġdida, il-muniċipalità (parti minnha) ta' "Mas-Blanc-des-Alpilles". Dawn iż-żidiet jirrigwardaw il-muniċipalitajiet kollha taż-żona ġeografika, minbarra l-muniċipalità ta' "Les Baux-de-Provence", li diġà hija inkluża kollha fiż-żona ġeografika. Dawn il-partijiet tal-muniċipalitajiet miżjuda fil-perimetru taż-żona ġeografika jissodisfaw l-istess kriterji ġeoloġiċi, pedoloġiċi, tal-klima u tal-flora tad-delimitazzjoni bħall-bqija tad-denominazzjoni ta' oriġini. Din id-delimitazzjoni tippermetti wkoll li tinkludi kunfettier ġdid taż-żebbuġ fid-denominazzjoni ta' oriġini. Ġiet miżjuda d-data tal-approvazzjoni ta' din id-delimitazzjoni (20 ta' Ġunju 2013), wara d-deċiżjoni li ħa l-Kumitat Nazzjonali għall-Prodotti Agroalimentari tal-INAO li huwa kompetenti biex jivvalida r-reviżjoni ta' żona ġeografika fil-livell nazzjonali. Barra minn hekk żdied ukoll li ż-żebbuġ ġej minn żebbuġ miġbur minn irqajja' ta' art identifikati skont ir-regoli deskritti hawn taħt. B'hekk, fl-Ispeċifikazzjoni tal-Prodott, ġie miżjud il-kliem li ġej: "Iż-żjut taż-żebbuġa ġejjin minn żebbuġ miġbur minn irqajja' ta' art identifikati u li jinsabu fiż-żona ta' produzzjoni definita aktar 'il fuq. L-irqajja' ta' art huma identifikati abbażi tal-kriterji relatati mal-postijiet tal-irqajja' ta' art, stabbiliti mill-Kumitat Nazzjonali għall-Prodotti Agroalimentari tal-INAO, fil-laqgħa tiegħu tal-21 ta' Frar 2013, fuq l-opinjoni tal-kummissjoni ta' esperti maħtura għal dan il-għan mill-imsemmi Kumitat Nazzjonali. Kull produttur li jixtieq ikollu roqgħa art identifikata għandu japplika fl-uffiċċji tal-INAO permezz ta' formola konformi mal-mudell approvat mid-Direttur tal-INAO qabel il-31 ta' Mejju ta' qabel l-ewwel ħsad taż-żebbuġ tad-denominazzjoni ta' oriġini u għandu jimpenja ruħu biex jirrispetta l-kriterji dwar il-post. Il-lista tal-irqajja' l-ġodda ta' art identifikati hija approvata kull sena mill-Kumitat Nazzjonali kompetenti tal-INAO, fuq opinjoni tal-kummissjoni ta' esperti msemmija hawn fuq. Il-lista tal-irqajja' ta' art identifikati, kif ukoll il-kriterji ta' identifikazzjoni, jistgħu jiġu kkonsultati fl-uffiċċji tal-INAO u tal-grupp ikkonċernat." Din il-proċedura tippermetti lill-istrutturi ta' kontroll jelenkaw l-irqajja' ta' art kollha li jistgħu jipproduċu d-denominazzjoni ta' oriġini f'sena partikolari. Barra minn hekk, ġiet miżjuda l-kitba li ġejja fl-Ispeċifikazzjoni tal-Prodott u fid-Dokument Uniku (li qabel kien l-iskeda sommarja): Fil-punt 3.4 tad-Dokument Uniku: "Il-proċessi kollha, mill-produzzjoni taż-żebbuġ sal-ipproċessar tiegħu f'żejt taż-żebbuġa, isiru fiż-żona ġeografika definita." Fl-Ispeċifikazzjoni tal-Prodott: "Il-proċessi kollha, mill-produzzjoni taż-żebbuġ sal-ipproċessar tiegħu f'żejt taż-żebbuġa, isiru fiż-żona ġeografika taż-żejt taż-żebbuġa li tinsab fit-territorju ta' dawn il-muniċipalitajiet li ġejjin tad-dipartiment ta' Bouches-du-Rhône ..." Ma żdiedet ebda fażi obbligatorja ġdida fiż-żona ġeografika iżda l-informazzjoni dwar il-proċessi li jridu jsiru fiż-żona ġeografika ma kinitx tidher b'mod ċar fl-iskeda sommarja preċedenti u fl-Ispeċifikazzjoni tal-Prodott. Barra minn hekk, fl-Ispeċifikazzjoni tal-Prodott biss, żdiedu r-referenzi tal-mapep użati għad-definizzjoni taż-żona ġeografika. Il-kitba hija din li ġejja: "Mappa li tindika l-fruntieri taż-żona ġeografika, kif ġiet approvata mill-Kumitat Nazzjonali għall-Prodotti Agroalimentari tal-Institut national de l'origine et de la qualité (INAO) waqt il-laqgħa tiegħu tal-20 ta' Ġunju 2013, fuq proposta tal-kummissjoni ta' esperti maħtura għal dan il-għan, ġiet ippreżentata lill-kunsill lokali ta' kull muniċipalità kkonċernata". Skont il-proċeduri nazzjonali fis-seħħ, meta titressaq applikazzjoni għal emenda fl-Ispeċifikazzjoni, il-Kumitat Nazzjonali għad-Denominazzjonijiet ta' Oriġini tal-Ħalib, Agroalimentari u Forestali tal-Institut national de l'origine et de la qualité (INAO) huwa kompetenti biex jiddeċiedi dwar l-applikazzjoni qabel tintbagħat lill-Kummissjoni Ewropea. Madankollu, l-emenda ma tiġix applikata qabel ma tiġi rreġistrata fil-livell Ewropew. It-testi inizjali kollha li ġejjin tħassru minn din l-intestatura tal-Ispeċifikazzjoni tal-Prodott u tad-Dokument Uniku (li qabel kien l-iskeda sommarja): Fl-Ispeċifikazzjoni tal-Prodott: "Flimkien maċ-ċereali u mad-dwieli, iż-żebbuġa minn dejjem kienet tagħmel parti mit-trio ta' għelejjel essenzjali ta' Provenza. Fil-Vallée des Baux-de-Provence, it-tkabbir taż-żebbuġ minn dejjem kellu pożizzjoni predominanti minkejja l-kompetizzjoni mill-importazzjonijiet u l-abbandun taż-żebbuġa għall-uċuħ tal-ħxejjex minħabba l-bini ta' kanali ta' irrigazzjoni. Fl-1786, l-Abbé Couture, fit-trattat tiegħu dwar is-suġġett, wera li waħda mill-partikolaritajiet tal-Vallée des Baux-de-Provence kienet ir-rikkezza kbira tiegħu ta' varjetajiet ta' żebbuġ u jsemmi minn tal-inqas sitt speċijiet ewlenin. Huma dawn l-istess varjetajiet li llum jintużaw għall-produzzjoni tad-denominazzjoni ta' oriġini kkontrollata Huile d'olive de la Vallée des Baux-de-Provence. Il-fama taż-żejt taż-żebbuġa tal-Vallée des Baux ġejja wkoll mill-isforzi li saru madwar għoxrin sena ilu mis-Sur Cornille, il-President tal-Moulin Coopératif de Maussane, li hija mitħna li ilha taħdem mis-seklu XVI, u mir-rieda tal-produtturi u tat-taħħana ta' dan ir-reġjun li saħħew il-valur tad-denominazzjoni 'Vallée des Baux-de-Provence'. Illum il-ġurnata il-fama taż-żejt taż-żebbuġa tal-Vallée des Baux hija stabbilita sew. Biżżejjed wieħed iħares lejn il-ħeffa tal-produzzjoni taż-żejt taż-żebbuġa kull sena biex jikkonvinċi ruħu, u dan minkejja prezz relattivament għoli minħabba l-kundizzjonijiet ta' produzzjoni eżiġenti. Bi produzzjoni medja annwali ta' 400 tunnellata ta' żejt taż-żebbuġa, il-Vallée des Baux-de-Provence jirrappreżenta 20 % tal-produzzjoni Franċiża. L-importanza ta' din il-produzzjoni hija evidenti fil-pajsaġġ fejn is-siġar taż-żebbuġ miżmuma sew jagħmlu parti integrali mis-sit eċċezzjonali ta' Baux-de-Provence." "Fil-Vallée des Baux de Provence, is-settur taż-żebbuġ dejjem kellu post predominanti. Fl-1786, l-Abbé Couture innota li waħda mill-partikolaritajiet tal-Vallée des Baux-de-Provence kienet ir-rikkezza kbira tiegħu ta' varjetajiet ta' żebbuġ u semma minn tal-inqas sitt speċijiet ewlenin. Huma dawn l-istess varjetajiet li llum jintużaw għall-produzzjoni tad-denominazzjoni ta' oriġini kkontrollata Huile d'olive de la Vallée des Baux-de Provence. Il-fama taż-żejt taż-żebbuġa tal-Vallée des Baux ġejja wkoll mill-isforzi li saru matul is-snin 1970 mill-Moulin Coopératif de Maussane, li ilha taħdem mis-seklu XVI, u mir-rieda komuni tal-produtturi u tat-taħħana ta' dan ir-reġjun li jsaħħu l-valur tad-denominazzjoni 'Vallée des Baux-deProvence'. L-importanza ta' din il-produzzjoni hija evidenti fil-pajsaġġ fejn is-siġar taż-żebbuġ miżmuma sew jagħmlu parti integrali mis-sit eċċezzjonali ta' Baux-de Provence." Fil-fatt, fid-dawl tal-iżviluppi leġiżlattivi u regolatorji nazzjonali, l-intestatura "Elementi li juru li l-prodott ġej miż-żona ġeografika" tal-Ispeċifikazzjoni tal-Prodott u tal-iskeda sommarja (punt 4.4. "Prova tal-oriġini"), li kienet tinkludi biss elementi tar-"rabta mal-oriġini", ġiet emendata u issa tiġbor fiha biss l-obbligi ta' dikjarazzjoni u ż-żamma ta' rekords dwar it-traċċabbiltà tal-prodott u l-monitoraġġ tal-kundizzjonijiet ta' produzzjoni fl-Ispeċifikazzjoni tal-Prodott. Għalhekk ġew miżjuda paragrafi differenti li jissostitwixxu l-paragrafi preċedenti dwar l-istorja u l-fama tal-prodott. Il-kitba l-ġdida proposta tiddeskrivi d-dokumenti stabbiliti biex jgħinu fil-monitoraġġ u l-kontroll tal-prodott tad-denominazzjoni ta' oriġini: id-dikjarazzjoni ta' identifikazzjoni tal-operaturi, id-dikjarazzjoni tan-nuqqas ta' intenzjoni ta' produzzjoni totali jew parzjali tad-denominazzjoni ta' oriġini għal sena partikolari, il-ktieb tal-kultivazzjoni, ir-reġistri tal-immaniġġjar taż-żebbuġ (bħala materja prima) u taż-żjut taż-żebbuġa, id-dikjarazzjoni annwali tal-ipproċessar (magħrufa wkoll bħala "id-dikjarazzjoni tal-manifattura") taż-żjut taż-żebbuġa, id-dikjarazzjoni tat-tqegħid fis-suq (imsejħa wkoll tad-"domanda") taż-żjut taż-żebbuġa tad-denominazzjoni ta' oriġini, id-dikjarazzjoni annwali tal-istokkijiet taż-żjut taż-żebbuġa tad-denominazzjoni ta' oriġini. Il-paragrafu huwa miktub kif ġej: "Din il-proċedura kollha hija kkompletata b'eżamijiet analitiċi u organolettiċi mwettqa billi jittieħed kampjun mill-prodott finali ppakkjat jew lest biex jiġi ppakkjat, biex tkun żgurata l-kwalità u l-konkordanza mad-deskrizzjoni tal-prodott definit qabel fil-punt 2." Fil-fatt, il-ħsieb huwa li jiġu deskritti fil-qosor it-tip u s-sistema ta' kontroll tal-prodott stabbilit. Varjetajiet: Il-kitba inizjali li ġejja tal-Ispeċifikazzjoni tal-Prodott u tal-iskeda sommarja: "Iż-żjut għandhom jiġu esklussivament minn taħlita ta' żebbuġ li jkun ġej mill-inqas minn tnejn mill-varjetajiet prinċipali li ġejjin: salonenque, beruguette, grossane, verdale des Bouches-du-Rhône". hija sostitwita bil-kitba li ġejja: Fl-Ispeċifikazzjoni tal-Prodott: "Iż-żjut ġejjin minn żebbuġ li jkun ġej mill-varjetajiet elenkati fit-tabella t'hawn taħt u jirrispettaw ir-regoli ta' proporzjon għall-azjenda stabbiliti f'din it-tabella. Il-konformità tal-post varjetali hija vvalutata fuq it-total tal-irqajja ta' art li jipproduċu d-denominazzjoni ta' oriġini, għajr fir-rigward tal-varjetajiet dakkara li għalihom il-proporzjon jiġi vvalutat fuq kull roqgħa art ikkunsidrata. Il-proporzjon ta' dawn il-varjetajiet kollha huwa ogħla jew ugwali għal 80 %. Tnejn minn dawn il-varjetajiet iridu jkunu preżenti b'mod obbligatorju. il-proporzjon tal-varjetà Picholine huwa inqas jew ugwali għal 20 % il-proporzjon tal-varjetajiet lokali differenti kollha huwa inqas jew ugwali għal 15 % il-proporzjon tal-varjetajiet dakkara kollha huwa inqas jew ugwali għal 5 %" U fid-Dokument Uniku, fil-punt 3. "Il-'Huile d'olive de la Vallée des Baux-de-Provence' ġej minn żebbuġ jew minn żjut li ġejjin mill-inqas minn tnejn mill-varjetajiet li ġejjin: Salonenque, Aglandau, Grossane u Verdale des Bouches-du-Rhône, li flimkien jirrappreżentaw 80 sa 100 % tal-varjetajiet preżenti fl-irqajja ta' art li jipproduċu d-denominazzjoni ta' oriġini. Il-varjetà Picholine u varjetajiet lokali oħra differenti jistgħu jikkompletaw din il-kompożizzjoni." Fil-fatt, l-Ispeċifikazzjoni tal-Prodott inizjali u l-iskeda sommarja kienu jiddeskrivu l-kompożizzjoni varjetali taż-żejt, iżda mhux dik tal-imsaġar identifikati fid-denominazzjoni ta' oriġini. Il-kompożizzjoni varjetali tal-imsaġar identifikati ġiet għalhekk inkluża fl-Ispeċifikazzjoni tal-Prodott fil-forma ta' tabella li tiddeskrivi l-proporzjonijiet tal-varjetajiet differenti awtorizzati. Il-kunċett ta' "varjetajiet prinċipali" msemmi fil-bidu tneħħa peress li l-perċentwali minimi jew massimi tal-preżenza ta' varjetajiet differenti huma stabbiliti. Analiżi tas-sitwazzjoni tal-imsaġar li bħalissa qed jipproduċu l-frott, uriet li dawn ippreżentaw rata minima suffiċjenti ta' 80 % tal-erba' varjetajiet Salonenque, Aglandau ("Beruguette"), Grossane u Verdale des Bouches-du-Rhône msemmija fil-bidu fl-Ispeċifikazzjoni tal-Prodott u fl-iskeda sommarja. Bl-istess mod, skont l-osservazzjonijiet li saru fl-imsaġar, il-proporzjon massimu tal-varjetajiet imsejħa "lokali differenti" huwa stabbilit għal 15 % u l-proporzjon massimu tal-preżenza tal-varjetà Picholine huwa stabbilit għal 20 %. Barra minn hekk, biex tiġi evitata kwalunkwe interpretazzjoni waqt il-kontroll, fl-Ispeċifikazzjoni tal-Prodott, huwa speċifikat ukoll il-mod li bih tiġi vvalutata l-konformità tal-post varjetali tal-azjenda mar-rispett tal-perċentwali stabbiliti. Densità tat-tħawwil: ġew miżjuda r-regoli ta' densità tat-tħawwil. Il-kitba li ġejja ġiet miżjuda fl-Ispeċifikazzjoni tal-Prodott: "Għal kull tħawwil li jsir wara s-27 ta' Awwissu 1997, kull siġra għandu jkollha erja minima ta' 24 metru kwadru, li tinkiseb billi wieħed jimmultiplika ż-żewġ distanzi 'bejn ir-ringieli' u 'spazju' bejn is-siġar. Min-naħa l-oħra, id-distanza minima bejn is-siġar għandha tkun tal-inqas erba' metri." Dawn ir-regoli jikkorrispondu għall-prattiki lokali kurrenti li jiżguraw l-aħjar tkabbir tas-siġra. Dawn japplikaw għas-siġar kollha miżrugħin wara d-data ta' rikonoxximent tad-denominazzjoni ta' oriġini kkontrollata fit-territorju nazzjonali. Huma jiżguraw ir-rispett tar-regoli tad-densità tat-tħawwil rakkomandati għat-tħawwil futur. Żbir: il-kitba li ġejja ġiet miżjuda fl-Ispeċifikazzjoni tal-Prodott: "Is-siġar taż-żebbuġ jinżabru tal-inqas kull sentejn." Iż-żbir tal-frott jgħin biex tiġi rregolata l-produzzjoni tas-siġra taż-żebbuġ. Iż-żbir sussegwenti jtejjeb il-ħsad. Iż-żabra normalment issir kull sena iżda, peress li ċ-ċiklu veġetattiv tas-siġra taż-żebbuġ jseħħ fuq sentejn, fl-Ispeċifikazzjoni tal-Prodott huwa rrakkomandat li ssir mill-inqas żabra kull sentejn. Id-dispożizzjoni li ġejja ġiet miżjuda fl-Ispeċifikazzjoni tal-Prodott: "It-tisqija matul l-istaġun ta' żvilupp tas-siġra taż-żebbuġ hija permessa sad-data tal-ħsad stabbilita kull sena għad-denominazzjoni ta' oriġini." Ġie deċiż li t-tisqija tiġi limitata sad-data tal-bidu tal-ħsad stabbilita kull sena għad-denominazzjoni ta' oriġini. Din id-data tikkorrispondi għall-prattiki normali. Din tippermetti li s-siġar jissaqqew meta dan ikun meħtieġ f'każ ta' nixfa persistenti biex jiġi evitat nuqqas kbir ta' ilma, li jista' jkun ta' ħsara għas-siġra matul il-perjodu ta' żvilupp u ta' ħsara għall-kwalità tal-frott. Min-naħa l-oħra, biex tiġi ppreservata l-kwalità tal-frott misjur u biex ma jinfaqax bl-ilma, huwa rakkomandat li t-tisqija titwaqqaf ladarba jibda l-ħsad. Bidu tal-produzzjoni tas-siġar: It-test inizjali li ġej tal-Ispeċifikazzjoni tal-Prodott: "Il-benefiċċju tad-denominazzjoni ta' oriġini kkontrollata 'Huile d'olive de la Vallée des Baux de Provence' jista' jingħata biss liż-żjut taż-żebbuġa li ġejjin minn siġar li għandhom tal-inqas ħames snin" Huwa sostitwit bit-test li ġej: "Il-benefiċċju tad-denominazzjoni ta' oriġini jista' jingħata biss liż-żjut taż-żebbuġa li ġejjin minn siġar li jkunu ilhom imħawla fir-roqgħa art għal mill-inqas ħames snin." Fil-fatt, għall-finijiet ta' kitba ċara, huwa speċifikat li l-età tal-bidu ta' produzzjoni tas-siġar tad-denominazzjoni ta' oriġini, stabbilita għal ħames snin, tikkorrispondi għal ħames snin "li jkunu ilhom imħawla fir-roqgħa art" għal roqgħa art identifikata tad-denominazzjoni ta' oriġini. ir-rendiment massimu awtorizzat żdied għal 10 tunnellati għal kull ettaru, minflok il-massimu ta' sitt tunnellati għal kull ettaru. Il-kitba inizjali li ġejja tal-Ispeċifikazzjoni tal-Prodott: "Ir-rendiment għal kull ettaru ma jistax jaqbeż is-sitt tunnellati ta' żebbuġ għal kull ettaru." hija sostitwita bil-kitba li ġejja: "Ir-rendiment m'għandux jaqbeż l-10 tunnellati ta' żebbuġ miġbur għal kull ettaru ta' siġar taż-żebbuġ, ikun xi jkun l-iskop għalih. Fil-fatt, is-siġar tal-pjantaġġuni reċenti qegħdin itellgħu l-frott illum u r-rendiment ta' dawn l-imsaġar joqrob it-8 sal-10t/ha. Lanqas ma huwa rari li wieħed isib imsaġar taż-żebbuġ li għandhom mijiet ta' snin u f'dan il-każ, is-siġar żviluppaw ammont kbir ta' friegħi u allura ammont kbir ta' żebbuġ. Il-professjonaliżmu tal-produtturi u t-tiġdid tal-irqajja' ta' art jgħinu wkoll biex ir-rendiment ikun akbar. Barra minn hekk, ġie inkluż il-metodu tal-kalkolu tar-rendiment sabiex tiġi evitata kwalunkwe interpretazzjoni. B'hekk jingħad li dan ir-rendiment huwa kkalkulat skont il-produzzjoni maħsuda (u mhux il-produzzjoni totali tas-siġra li tinkludi ż-żebbuġ li jkun waqa' mal-art u ma jinġabarx u li ma jibbenefikax mid-denominazzjoni), ikun xi jkun l-iskop għaż-żebbuġ u kkalkulat fuq it-total tal-irqajja' ta' art identifikati tal-azjenda li tipproduċi ż-żebbuġ maħsub għad-denominazzjonijiet ta' oriġini "Huile d'olive de la Vallée des Baux-de-Provence", "Olives cassées de la Vallée des Baux-de-Provence" u "Olives noires de la Vallée des Baux-de-Provence". Il-ħsad taż-żebbuġ: żdiedu dispożizzjonijiet differenti dwar il-ħsad sabiex il-prattiki jiġu rregolati aħjar u sabiex tiġi garantita l-kwalità taż-żebbuġ maħsud. Id-dispożizzjonijiet inizjali li ġejjin: Tal-Ispeċifikazzjoni tal-Prodott: "Iż-żebbuġ irid jinħasad meta jkun sar sew direttament mis-siġra jew bl-użu ta' xbieki stirati waqt il-perjodu tal-ħsad, dment li ż-żebbuġ jitneħħa fi żmien tlett ijiem minn meta jaqa'." "Iż-żebbuġ irid jinħasad meta jkun sar sew direttament mis-siġra jew bl-użu ta' xbieki stirati." Tħassru mid-Dokument Uniku u huma sostitwiti bid-dispożizzjonijiet li ġejjin fl-Ispeċifikazzjoni tal-Prodott: "Id-data tal-bidu tal-ħsad hija stabbilita kull sena permezz ta' deċiżjoni tad-Direttur tal-INAO, fuq proposta ppreżentata mill-grupp. Iż-żebbuġ irid jinħasad direttament mis-siġra jew bl-użu ta' xbieki. L-użu ta' xbieki permanenti huwa pprojbit. Iż-żebbuġ li jinġabar mill-art ma jistax jintuża u għandu jinħażen separatament mil-lottijiet taż-żebbuġ li jistgħu jiksbu d-denominazzjoni ta' oriġini." Ġie deċiż li tiżdied dispożizzjoni dwar il-bidu tal-ħsad għall-produzzjoni tad-denominazzjoni ta' oriġini biex jiġi żgurat li l-koltivaturi jħallu ż-żebbuġ isir biżżejjed. Id-data tal-ftuħ tal-ħsad tiġi proposta mill-grupp li jibbaża d-deċiżjoni tiegħu skont l-analiżi sensorjali ta' kampjuni ta' żebbuġ li jirrappreżentaw iż-żona ġeografika kollha. Barra minn hekk, ir-referenza għall-użu ta' "xbieki stirati waqt il-ħsad dment li ż-żebbuġ jitneħħa minnhom fi żmien tlett ijiem minn meta jaqa'" hija sostitwita bil-projbizzjoni tal-użu ta' xbieki stirati "permanenti" u bil-projbizzjoni tal-użu taż-żebbuġ li jaqa' mal-art. Fuq kollox, dan isir biex jiġi pprojbit l-użu taż-żebbuġ li jinġabar mill-art jew li jibqa' fuq ix-xbieki permanenti mill-ħsad preċedenti. Barra minn hekk, il-kwalità sanitarja taż-żebbuġ tiġi vvalutata fil-mitħna fejn jiġu stabbiliti wkoll kriterji tal-għażla. Iż-żebbuġ li jibqa' fuq ix-xbieki għal żmien twil jitwarrab waqt l-għażla. Il-kontrolluri kienu jsibuha diffiċli biex jivverifikaw id-dispożizzjoni inizjali u b'hekk kienu jobbligaw lill-operaturi biex jagħmlu għadd ta' reġistrazzjonijiet ta' dokumenti. Id-dispożizzjoni l-ġdida hija aktar pragmatika u kontrollabbli. Il-kitba inizjali li ġejja tal-Ispeċifikazzjoni tal-Prodott: "Iż-żebbuġ li jista' jipproduċi ż-żejt taż-żebbuġa tad-denominazzjoni ta' oriġini kkontrollata 'Huile d'olive de la Vallée des Baux-de-Provence' jinħażen f'kaxex bit-toqob." Hija sostitwita bil-kitba li ġejja: "Iż-żebbuġ jinħażen f'kaxex jew f'kannestri.". Fil-fatt, iż-żebbuġ jista' jinġabar ukoll f'kannestri mingħajr ma ssir ħsara lill-kwalità tal-materja prima, skont l-użanzi lokali. L-obbligu li jintużaw kontenituri "bit-toqob" tħassar minħabba li ċertu żebbuġ jista' jkun soġġett għal fermentazzjoni anerobika ħafifa qabel ma jingħasar fil-każ tal-produzzjoni taż-żejt li ġej minn "żebbuġ maturat", għalhekk mhuwiex neċessarju li jinħażen f'kontenituri ventilati. Żmien għall-kunsinna taż-żebbuġ lill-mitħna: Id-dispożizzjoni li ġejja tiżdied fl-Ispeċifikazzjoni tal-Prodott: "Imbagħad, skont l-użanzi lokali, dan jiġi kkonsenjat lill-imtieħen sa mhux aktar tard minn jumejn wara l-ħsad." Fil-fatt il-limitu taż-żmien massimu tal-kunsinna taż-żebbuġ lill-mitħna wara l-ħsad ġie miżjud u stabbilit għal jumejn biex iqis l-użanzi attwali li jiffavorixxu l-produzzjoni ta' żejt ta' kwalità. Tħejjija taż-żejt: Limitu taż-żmien tal-użu taż-żebbuġ: il-kitba inizjali li ġejja tal-Ispeċifikazzjoni tal-Prodott: "Il-limitu taż-żmien bejn il-ħsad u l-użu ma għandux jaqbeż sebat ijiem." hija sostitwita bil-kitba li ġejja: "Biex jiskbu d-denominazzjoni ta' oriġini 'Huile d'olive de la Vallée des Baux-de-Provence', iż-żjut iridu jkunu ġejjin minn żebbuġ li bejn il-ħsad u l-għasir ikun ġie miżmum għal inqas minn tlett ijiem. Biex jiksbu d-denominazzjoni ta' oriġini 'Huile d'olive de la Vallée des Baux-de-Provence' segwita bil-kliem 'żebbuġ maturat', iż-żjut iridu jkunu ġejjin minn żebbuġ li bejn il-ġbir u l-għasir ikun għadda minn fażi ta' fermentazzjoni volontarja li ddum tlett ijiem jew aktar u għaxart ijiem jew inqas.". Fil-fatt huwa neċessarju li jiġi speċifikat il-perjodu massimu ta' preservazzjoni taż-żebbuġ fil-mitħna qabel ma jintuża skont il-metodu ta' tħejjija taż-żejt, kemm jekk ikun ġie estratt minn żebbuġ maturat kif ukoll jekk le. Il-perjodi stabbiliti jikkorrispondu għall-użanzi lokali tradizzjonali osservati għall-ksib ta' żjut karatteristiċi u kwalitattivi. Kwalità sanitarja taż-żebbuġ użat: il-kitba inizjali li ġejja tal-Ispeċifikazzjoni tal-Prodott: "Iż-żebbuġ li jintuża għandu tajjeb." Fl-Ispeċifikazzjoni tal-Prodott ġew miżjuda l-elementi li ġejjin: "Il-proporzjon totali ta' żebbuġ imdewwed jew bi tbajja' kannella huwa inqas minn 10 % taż-żebbuġ f'kull lott magħsur." Dawn l-elementi addizzjonali jippermettu li tiġi vvalutata b'mod oġġettiv il-kwalità sanitarja taż-żebbuġ mistennija biex jinkiseb żejt ta' kwalità tajba. Temperatura tal-estrazzjoni: il-kitba inizjali li ġejja tal-Ispeċifikazzjoni tal-Prodott u tal-iskeda sommarja: "Il-proċess ta' estrazzjoni għandu jinvolvi biss proċeduri mekkaniċi mingħajr ma l-pejst taż-żebbuġ jissaħħan f'temperatura ta' aktar minn 30 °C." Tħassret mid-Dokument Uniku u hija sostitwita bil-kitba li ġejja, fl-Ispeċifikazzjoni tal-Prodott: "Il-proċess ta' estrazzjoni għandu jinvolvi biss proċeduri mekkaniċi, u fl-ebda mument tal-proċess ta' estrazzjoni u f'kull punt tal-katina tal-ipproċessar, ma tista' t-temperatura taqbeż is-27 °Celsius, u l-massimu ta' 35 °Celsius għall-produzzjoni tal-'huile d'olive de la Vallée des Baux-de-Provence' segwit bil-kliem 'żebbuġ maturat'." Minħabba l-użanzi tal-maturazzjoni eventwali taż-żebbuġ qabel l-estrazzjoni, huwa neċessarju li tiġi speċifikata t-temperatura skont il-metodu ta' proċessar magħżul. Fil-każ taż-"żebbuġ maturat", huwa osservat tisħin naturali ħafif taż-żebbuġ. Huwa għalhekk li f'dan il-każ it-temperatura massima awtorizzata tista' tilħaq il-35 °C. Fil-każijiet l-oħra, mingħajr maturazzjoni minn qabel taż-żebbuġ, it-temperatura massima ta' estrazzjoni titnaqqas għal 27 °C minflok 30 °C sabiex jitqiesu l-iżviluppi fir-regolamenti Ewropej rigward il-kliem "tagħsir kiesaħ". Barra minn hekk, huwa speċifikat li din it-temperatura tikkonċerna l-punti kollha tal-katina tal-ipproċessar, u mhux biss il-pejst taż-żebbuġ. Proċessi ta' estrazzjoni: il-kitba inizjali li ġejja tal-Ispeċifikazzjoni tal-Prodott u tal-iskeda sommarja: "Mhu awtorizzat l-ebda trattament ieħor għajr il-ħasil, id-dikantazzjoni, iċ-ċentrifugazzjoni u l-filtrazzjoni. Ħlief għall-ilma, l-użu ta' aġġuvanti biex tiġi ffaċilitata l-estrazzjoni taż-żjut huwa pprojbit." Hija sostitwita bil-kitba li ġejja fl-Ispeċifikazzjoni tal-Prodott: "Mhu awtorizzat l-ebda trattament ieħor għajr il-ħasil, it-tneħħija tal-għadma, it-tneħħija tal-weraq, it-tneħħija taz-zokk, it-tħin, it-taħlit, id-dikantazzjoni, iċ-ċentrifugazzjoni u l-filtrazzjoni. Ħlief għall-ilma, l-użu ta' aġġuvanti biex tiġi ffaċilitata l-estrazzjoni taż-żjut huwa pprojbit." Fil-fatt, għall-finijiet ta' ċarezza editorjali, il-produtturi xtaqu li jelenkaw b'mod eżawrjenti l-proċeduri differenti u t-trattamenti awtorizzati għall-produzzjoni taż-żejt taż-żebbuġa billi jżidu l-istadji tat-tneħħija tal-għadma, it-tneħħija tal-weraq, it-tneħħija taz-zokk, it-tħin u t-taħlit. Kompożizzjoni tal-varjetajiet taż-żejt: il-kitba inizjali li ġejja tal-Ispeċifikazzjoni tal-Prodott u tal-iskeda sommarja: "Ma jistax ikun hemm żejt ta' varjetà waħda". Tneħħiet mid-Dokument Uniku. Fl-Ispeċifikazzjoni tal-Prodott, din inżammet u ġiet miżjuda l-kitba li ġejja: "Iż-żjut ġejjin minn taħlita ta' żebbuġ jew żjut taż-żebbuġa tal-varjetajiet iddefiniti fil-punt 5.1, li jinkludu mill-inqas tnejn mill-varjetajiet li ġejjin: Salonenque, Aglandau, Grossane u Verdale des Bouches-du-Rhône. L-użu ta' żebbuġ li ġej minn varjetajiet dakkara huwa awtorizzat." Din id-dispożizzjoni tiċċara kemm il-kompożizzjoni tal-verjatijiet taż-żejt (mill-inqas żewġ varjetajiet fost il-varjetajiet Salonenque, Aglandau, Grossane u Verdale des Bouches-du-Rhône) kif ukoll il-metodu ta' tħejjija tiegħu (iż-żejt ġej minn taħlita ta' żebbuġ jew anke ta' żjut taż-żebbuġa). Fil-fatt, tradizzjonalment, it-taħħana jew jagħsru taħlita ta' varjetajiet ta' żebbuġ, jew jagħsru ż-żebbuġ skont il-varjetà u mbagħad iħalltu ż-żjut ta' varjetà waħda miksuba sabiex ikunu konformi mal-kompożizzjoni tal-varjetajiet mistennija għall-"Huile d'olive de la Vallée des Baux de Provence". B'hekk, il-metodu ta' tħejjija użat ma jinfluwenzax il-karatteristiċi finali tal-prodott. Barra minn hekk, il-preżenza ta' varjetajiet dakkara hija awtorizzata dment li l-kwantità tagħhom tkun żgħira ħafna. Tabilħaqq, din il-kwantità hija limitata awtomatikament bil-proporzjon massimu ta' siġar ta' dawn il-varjetajiet stabbiliti fl-irqajja' ta' art (5 %). Tradizzjonalment, l-irqajja' ta' art jiġu maħsuda f'darba. Il-kwantitajiet taż-żebbuġ miġbur mis-siġar tal-varjetajiet dakkara huma integrati fil-volum globali taż-żebbuġ li jittieħed fil-mitħna biex jiġi prodott iż-żejt tad-denominazzjoni ta' oriġini iżda dawn jibqgħu minimi. Kundizzjoni tal-ħżin taż-żjut: Il-kitba li ġejja ġiet miżjuda fl-Ispeċifikazzjoni tal-Prodott: "Iż-żjut taż-żebbuġa mhux ippakkjati jiġu ppreservati 'l bogħod mid-dawl, f'post adattat sabiex jiġu ppreservati l-karatteristiċi tal-prodott, skont id-deskrizzjoni tiegħu". Qiegħda tiżdied dispożizzjoni dwar il-kundizzjonijiet tal-ħżin taż-żjut qabel jiġu ppakkjati bil-għan li tiġi ppreservata l-kwalità tal-prodotti sa ma jinbiegħu. Fl-Ispeċifikazzjoni tal-Prodott u fid-Dokument Uniku (jew dik li qabel kienet l-iskeda sommarja), ir-rabta kollha ġiet miktuba mill-ġdid. Din tinkludi l-aktar żidiet li ma jibdlux is-sustanza tar-rabta kawżali bejn l-ispeċifiċitajiet taż-żona ġeografika u l-ispeċifiċitajiet tal-prodott li ġew deskritti inizjalment. Il-kitba inizjali li ġejja: "Iż-żona ġeografika ta' produzzjoni tal-Vallée des Baux-de-Provence hija delimitata mill-Kanal tal-Alpilles fit-Tramuntana u mill-Kanal ta' Craponne fin-Nofsinhar", U tal-Ispeċifikazzjoni tal-Prodott: "Iż-żona ġeografika ta' produzzjoni tal-Vallée des Baux-de-Provence hija mmarkata b'mod ċar mill-Kanal tal-Alpilles fit-Tramuntana u mill-Kanal ta' Craponne fin-Nofsinhar" ġew emendati xi ftit u sostitwiti fl-Ispeċifikazzjoni tal-Prodott u fid-Dokument Uniku, bil-kitba li ġejja: "Iż-żona ġeografika tinsab bejn il-Massif des Alpilles, bil-fruntieri kolluvjali tiegħu u t-tarf tat-Tramuntana tal-pjanura ta' Crau.". Dan l-aġġornament huwa r-riżultat ta' modifika żgħira fil-limiti taż-żona ġeografika, peress li l-Kanal tal-Alpilles u l-Kanal ta' Craponne m'għadhomx il-konfini taż-żona ġeografika. Barra minn hekk ġew miżjuda l-elementi li ġejjin biex jikkompletaw din id-deskrizzjoni: "Il-katina tal-Alpilles (b'għoli massimu ta' 400 m) testendi mill-Punent għal-Lvant, għal madwar tletin kilometru u tinkludi l-għoljiet tal-franka l-aktar tipiċi ta' Provenza, li jinsabu bejn ir-Rhône, id-Durance u l-Crau. Dawn il-muntanji jifformaw il-katina l-aktar fil-Punent tal-antiklinali Provenzali. Huma muntanji mgħawra, b'topografija pittoreska u mżerżqa, magħmulin essenzjalment minn franka tal-Kretaċju u tal-Ġurassiku fin-Nofsinhar tagħhom." Il-kitba inizjali li ġejja tal-Ispeċifikazzjoni tal-Prodott: "Il-pożizzjoni tal-imsaġar taż-żebbuġ f'dan il-Wied kienet immarkata matul iż-żmien bil-kostruzzjoni ta' dawn il-kanali ta' irrigazzjoni. B'hekk, is-siġar taż-żebbuġ dejjem żammew post prominenti f'żoni fejn it-tisqija baqgħet diffiċli, u kienu anki protetti milli jinqalgħu filwaqt li f'żoni oħrajn bdew jisparixxu u minflokhom bdew jinżergħu l-ħxejjex." tneħħiet peress li huma elementi storiċi li ma juru ebda rabta reali mal-oriġini ġeografika. Il-kitba inizjali li ġejja: Tal-Ispeċifikazzjoni tal-Prodott: "Ir-reġjun tal-Vallée des Baux-de-Provence delimitat jiddistingwi ruħu minħabba l-karatteristiċi ġeoloġiċi u klimatiċi speċifiċi għalih." "Huwa jiddistingwi ruħu minħabba l-karatteristiċi ġeoloġiċi u klimatiċi speċifiċi għalih" Kif ukoll il-kitba inizjali li ġejja fl-Ispeċifikazzjoni tal-Prodott: "Fiż-żona tal-għoljiet, il-ħamrija hija tal-franka, bi ftit li xejn kulur u mimlija ġebel irqiq b'potenzjal qawwi ta' tisħin, ventilazzjoni u permeabbiltà għoljin ħafna. Il-klima hija Mediterranja, bi sjuf sħan u xotti, xita fil-ħarifa u fir-rebbiegħa u l-preżenza karatteristika tal-'mistral' (ir-riħ mit-Tramuntana). Il-popolament varjat tal-Vallée des Baux huwa partikolarment adattat għall-funzjonament ta' din il-ħamrija. Il-Vallée de Baux de Provence, bis-saħħa tal-katina tal-Alpilles, hija ħafna inqas suxxettibbli għar-riħ u għall-ġlata tar-rebbiegħa, iżda b'mod speċjali għaċ-ċpar li jaffettwa ħażin il-fjoritura tas-siġra taż-żebbuġ u li jiffavorixxi ċertu mard fungali." Ġiet emendata u kompletata biex jiġu spjegati aktar l-ispeċifiċitajiet taż-żona ġeografika. Parti minn din il-kitba hija ripetuta fid-deskrizzjoni tar-"rabta kawżali" iżda l-parti dwar id-deskrizzjoni tal-klima, tal-ħamrija u tal-popolament varjat tneħħiet u ġiet sostitwita bl-elementi li ġejjin (żidiet fid-Dokument Uniku u fl-Ispeċifikazzjoni tal-Prodott): "Iż-żona ġeografika għandha l-karatteristiċi klimatiċi li ġejjin: temperaturi sħan u xita li jvarjaw ħafna bejn l-istaġuni u bejn sena u oħra; xita kkaratterizzata minn maltempati qosra imma qawwija, l-aktar fil-ħarifa u fir-rebbiegħa. Jinżlu madwar 700 mm xita fis-sena, li huma kkonċentrati fuq 50 jum; staġun xott ikkaratterizzat minn sjuf xotti u sħan, saħansitra sħan ħafna, b'nuqqas frekwenti ta' ilma, speċjalment fix-xahar ta' Lulju; xtiewi moderati, bl-aktar xahar kiesaħ ikun Jannar; temperaturi medji ta' bejn 13,6 °C b'varjazzjonijiet ta' 1 sa 2 °C inqas fit-Tramuntana tal-Alpilles u b'possibbiltajiet ta' ġlata fir-rebbiegħa; il-preżenza ta' rjieħ qawwija, li jonfħu għal aktar minn 100 jum fis-sena u li jiġu l-aktar mit-Tramuntana (Mistral) jew mill-Punent (Tramuntana); insolazzjoni pjuttost eċċezzjonali b'tul totali ta' aktar minn 2 800 siegħa fis-siegħa. Il-ħamrija karatteristika taż-żona ġeografika fiha ħafna ġebel (40 sa 80 % ġebel), hija tal-franka b'matriċi ramlija-ġulġliena jew ramlija-ġulġliena-taflija fil-muntanji tal-Alpilles u fit-truf kolluvjali tagħhom. It-tarf tat-Tramuntana tal-Crau antika li għadha tissejjaħ 'Crau d'Eyguières', għandu ħamrija fersjalitika ħamra u ġeblija ħafna (ġebel siliċjuż irrumblat ta' 30 sa 60 cm fil-wiċċ), arrikkita b'kolluvjonijiet tal-ġir lil jirriżultaw mill-erożjoni tal-pajsaġġ tan-Nofsinhar tal-Alpilles. L-imsaġar taż-żebbuġ tal-muntanji tal-Alpilles huma miżrugħin f'ħamrija ġeblija tal-franka li żviluppat fuq il-ġnub imżerżqa ta' taħt il-muntanji, fuq żrar stratifikat, fuq kolluvjonijiet xi ftit jew wisq ħoxnin li jimlew il-widien. Il-konsistenza tal-frazzjoni fina hija ġeneralment ramlija-ġulġliena, u aktar rari ramlija-ġulġliena-taflija. Ir-rata ta' ġir totali, minn medja ta' 20 sa 30 % tista' tilħaq l-40 % u r-rata ta' ġir attiv rarament taqbeż it-8 %. Il-pH tal-ħamrija jvarja bejn 8 u 8,5." Barra minn hekk, fl-Ispeċifikazzjoni tal-Prodott biss, żdiedu d-deskrizzjonijiet komplementari li ġejjin dwar il-klima, il-ġeoloġija u l-veġetazzjoni speċifiċi taż-żona ġeografika: "Il-parti tal-Punent tal-muntanji hija soġġetta għall-influwenza tal-wied tar-Rhône, hemmhekk tagħmel ħafna aktar xita u t-temperaturi huma aktar moderati u inqas kesħin fix-xitwa u fir-rebbiegħa. Il-parti ta' isfel tal-muntanji fin-Nofsinhar, hija protetta mir-riħ kiesaħ tal-Mistral, u tippermetti ħsad aktar bikri u tara wkoll aktar xemx. L-għoljiet li jħarsu lejn it-Tramuntana jaraw ukoll aktar xita. Fid-depressjonijiet u l-qigħan tal-widien, il-kundizzjonijiet mikroklimatiċi (inqas xemx u aktar kenn mir-riħ) joħolqu ċertu frisk fis-sajf. Dawn il-karatteristiċi jiddeterminaw flora u fawna partikolari fil-livell tal-bijoklima Mediterranja, b'mod partikolari minħabba li jadattaw ruħhom għall-perjodi twal mingħajr ilma. Iż-żona ġeografika tikkorrispondi għal muntanji mgħawra b'pajsaġġ pittoresk, li l-qafas tagħhom huwa essenzjalment magħmul mill-formazzjonijiet tal-franka tal-Kretaċju bikri kif ukoll franka dolomitika tal-Ġurassiku fin-Nofsinhar tagħhom. Id-depożiti terzjarji, li ġejjin mix-xmajjar u mil-lagi ta' natura kalkarja eteroġenja ħafna, konglomerati, ġebel, ramel, ġir, jidhru ġeneralment fis-sinklinali tal-assi mill-Punent għal-Lvant. Fl-Alpilles, it-tqaxxir tal-ġebla fil-Kwaternarju kellu rwol importanti u ħoloq depożiti ta' ġebel jew żrar li jestendu taħt l-imblukkar kolluvjali jew alluvjali reċenti. Il-ġnub tan-Nofsinhar tal-muntanji tal-Alpilles huma konfinati mill-Crau l-antika, ikkaratterizzata minn alluvjonijiet magħmula minn ċagħaq tal-ġebla tal-ġir u kwarziti ta' Villafranche, miġjuba mid-Durance li kienet qabżet il-qasma ta' Saint Pierre de Vence. Il-klima flimkien mal-ġeomorfoloġija tas-sit, tispjega fil-biċċa l-kbira l-preżenza tat-tipi differenti ta' veġetazzjoni tal-livell Mediterranju kkaratterizzat mill-arżnu ta' Aleppo [Pinus halepensis] u l-ballut [Quercus ilex]). Tabilħaqq intersezzjoni bijoġeografika, it-territorju prinċipalment ikkonċernat mill-klima Meso-Mediterranja jinkludi madwar 960 speċi ta' pjanta, li 50 minnhom jinsabu fil-limiti taż-żona tal-firxa tagħhom, adattati għan-nixfa u għall-ħamrija tal-ġir.". Il-kitba inizjali li ġejja: Tal-Ispeċifikazzjoni tal-Prodott: "L-ambjent ġeografiku rrappreżentat mill-Katina tal-Alpilles, b'ħamrija u klima partikolari, il-preżenza ta' varjetajiet antiki u stabbiliti sew f'dan ir-reġjun, il-prattiki ta' kultivazzjoni li ħarġu mill-esperjenza u x-xogħol tal-bdiewa jagħmlu l-Vallée des Baux-de-Provence art ideali għall-produzzjoni taż-żebbuġ."; "Dan l-ambjent ġeografiku b'ħamrija kalkarja u klima Mediterranja, il-preżenza ta' varjetajiet antiki u stabbiliti sew f'dan ir-reġjun, il-prattiki ta' kultivazzjoni li ħarġu mill-esperjenza u x-xogħol tal-bdiewa jagħmlu l-Vallée des Baux-de-Provence art ideali għall-produzzjoni taż-żebbuġ" tneħħew peress li l-informazzjoni li jinkludu hija ripetuta f'paragrafi oħrajn ta' din l-intestatura, b'mod aktar elaborat. Dawn ġew sostitwiti bil-kitba li ġejja fl-Ispeċifikazzjoni tal-Prodott u fid-Dokument Uniku: "Matul is-sekli, il-bnedmin għażlu l-varjetajiet u s-setturi l-aktar xierqa. L-imsaġar jinsabu prinċipalment fil-ġnub tat-Tramuntana u tan-Nofsinhar fil-parti ta' isfel tal-muntanji, fis-sinklinali prinċipali ta' Fontvieille, ta' Baux-de-Provence, fil-wied b'direzzjoni ġenerali Punent-Lvant ta' Maussane-les-Alpilles, Mouriés, Aureille u fit-tarf tat-Tramuntana tal-Crau d'Eyguières. Il-varjetajiet l-aktar preżenti huma Aglandau (lokalment imsejħa wkoll Berruguette), Grossane, Salonenque u Verdale des Bouches-du-Rhône." Żdiedu l-elementi dwar il-fatturi umani li ġejjin: Fl-Ispeċifikazzjoni tal-Prodott u fid-Dokument Uniku: "Flimkien maċ-ċereali u mad-dwieli, iż-żebbuġa minn dejjem kienet tagħmel parti mit-trio ta' għelejjel essenzjali ta' Provenza. Fil-Vallée des Baux-de-Provence, it-tkabbir taż-żebbuġ minn dejjem kellu pożizzjoni predominanti minkejja l-kompetizzjoni mill-importazzjonijiet u l-abbandun taż-żebbuġa għall-uċuħ tal-ħxejjex minħabba l-bini ta' kanali ta' irrigazzjoni. Fl-1786, l-Abbé Couture, fit-trattat tiegħu dwar is-suġġett, wera li waħda mill-partikolaritajiet tal-Vallée des Baux-de-Provence hija r-rikkezza kbira tiegħu ta' varjetajiet ta' żebbuġ u jsemmi minn tal-inqas sitt speċijiet ewlenin. Huma dawn l-istess varjetajiet li llum il-ġurnata jintużaw għall-produzzjoni tad-denominazzjoni ta' oriġini kkontrollata 'Huile d'olive de la Vallée des Baux-deProvence'." Fl-Ispeċifikazzjoni tal-Prodott, il-kitba inizjali li ġejja, dwar id-deskrizzjonijiet tal-ispeċifiċità tal-fatturi umani u tal-prodott: "It-tekniki tradizzjonali ta' tħejjija taż-żejt taż-żebbuġa tal-Vallée des Baux de Provence għadhom jippersistu: l-użu tal-mitħna għaż-żejt jippermetti li dan il-prodott jippreżerva l-oriġinalità tiegħu" Kif ukoll il-kitba addizzjonali inizjali li ġejja, li tidher fl-Ispeċifikazzjoni tal-Prodott u fl-iskeda sommarja: "Dan iż-żejt jikseb l-ispeċifiċità tiegħu minn taħlita għaqlija ta' varjetajiet taż-żebbuġ tradizzjonali minn dan ir-reġjun adatti perfettament għal dan it-territorju". huma sostitwiti bil-kitba li ġejja fl-Ispeċifikazzjoni tal-Prodott u fid-Dokument Uniku: "Qabel ma tfaċċa t-tagħmir modern għall-estrazzjoni taż-żejt bħall-'katini kontinwi', iż-żebbuġ kien ikollu jinżamm għal ftit jiem fil-matmura qabel ma jingħasar mill-preses tradizzjonali. Il-maturazzjoni taż-żebbuġ li kienet tinkiseb u li kienet tirriżulta f'fermentazzjoni ħafifa, kienet tiffaċilita x-xogħol tal-preses u twassal biex jinkiseb żejt apprezzat mhux qawwi u mhux morr, bl-aromi tipiċi ta' żebbuġ imqadded, ta' żebbuġ iswed, ta' qaqoċċ imsajjar.… Il-maturazzjoni taż-żebbuġ fil-jiem ta' qabel l-għasir, kienet dovuta wkoll għan-nuqqas ta' kapaċità tal-imtieħen biex ilaħħqu t-tagħsir b'dan it-tagħmir maż-żebbuġ li jiġi kkonsenjat. Madankollu, fil-bidu nett tal-istaġun, l-ewwel żebbuġ miġjub seta' jingħasar malajr (dakinhar stess jew l-għada) u b'hekk kienu jipproduċu żejt taż-żebbuġa li kien ukoll apprezzat ħafna għall-karattru aktar morr tiegħu, aktar qawwi u għall-aromi aktar 'ħodor' tiegħu bħall-ħaxix maqtugħ frisk jew il-weraq tat-tadam… Imbagħad, l-imtieħen tal-Vallée des Baux de Provence ġew mgħammra b'tagħmir modern tal-għasir iżda żammew iż-żewġ metodi ta' tħejjija taż-żjut taż-żebbuġa (b'żebbuġ maturat minn qabel jew le) sabiex jibqgħu jiġu prodotti dawn iż-żewġ tipi ta' żejt differenti. mal-kompożizzjoni tal-varjetajiet tiegħu: din ġejja prinċipalment mill-varjetajiet lokali Aglandau (lokalment imsejħa wkoll Béruguette), Salonenque, Grossane u Verdale des Bouches-du-Rhône; mal-irwejjaħ u mat-togħma tajba tiegħu li, skont l-istat ta' maturazzjoni minn qabel taż-żebbuġ użat, ikunu ġeneralment: jew ta' ħaxix maqtugħ frisk, tat-tuffieħ, tal-lewża tal-frott, tal-qaqoċċ nej, tal-ġellewż frisk u tal-weraq tat-tadam, jew taż-żebbuġ imqadded, taż-żebbuġ iswed, tal-pejst taż-żebbuġ, tal-kawkaw, tal-faqqiegħ, tal-qaqoċċ imsajjar, tat-tartufi u tal-ħobż bil-ħmira, għaż-żejt taż-żebbuġa li jinbigħ bil-kliem 'żebbuġ maturat'. mat-togħma ftil jew pjuttost morra u taħraq tiegħu skont l-istat ta' maturazzjoni minn qabel taż-żebbuġ użat." Elementi deskrittivi tar-"rabta kawżali" bejn l-ispeċifiċitajiet taż-żona ġeografika u l-ispeċifiċitajiet tal-prodott, ġew miżjuda fl-Ispeċifikazzjoni tal-Prodott u fid-Dokument Uniku, bil-kitba li ġejja: "F'din iż-żona tal-għoljiet, il-ħamrija tal-franka, bi ftit li xejn kulur u mimlija ġebel irqiq għandha potenzjal qawwi ta' tisħin, ventilazzjoni u permeabbiltà għoljin ħafna li jiffavorixxu l-produzzjoni taż-żebbuġ. Imħares mill-katina tal-Alpilles, il-Vallée de Baux de Provence ftit li xejn huwa soġġett għaċ-ċpar li jaffettwa ħażin il-fjoritura tas-siġra taż-żebbuġ u li jiffavorixxi ċertu mard fungali. Għaldaqstant il-Vallée des Baux-de-Provence huwa art ideali għall-produzzjoni taż-żebbuġ. Il-karatteristiċi tal-klima u dawk pedoloġiċi taż-żona ġeografika wkoll affettwaw l-għażla tal-varjetajiet li jikkomponu l-'Huile d'olive de la Vallée des Baux de Provence'. Is-Salonenque hija varjetà perfettament adatta għall-ħamrija kalkarja, ġeblija u baxxa, kif ukoll għan-nixfa tas-sajf u għar-riħ. Il-frott isir malajr u r-rendiment taż-żejt huwa għoli ħafna; dan jintuża wkoll fid-denominazzjoni ta' oriġini 'olives vertes cassées de la Vallée des Baux de Provence'. L-Aglandau jew 'Berruguette', li hija aktar sensittiva għan-nixfa mis-Salonenque, imponiet ruħha minħabba r-reżistenza tagħha għall-kesħa u għar-riħ, għall-fatt li ssir aktar tard u li hija adattata għall-klima lokali, kif ukoll għall-kwalità taż-żejt tagħha li fih ħafna polifenoli. Hija mifruxa sew fi Provenza. Il-Grossane tapprezza l-ħamrija b'irrigazzjoni u skular tal-ilma tajbin preżenti fiż-żona ġeografika. Il-frott tagħha, li jsir malajr, jintuża b'mod partikolari biex tiġi prodotta d-denominazzjoni ta' oriġini 'Olives noires de la Vallée des Baux de Provence' iżda jintuża wkoll tradizzjonalment fiż-żejt taż-żebbuġa. Il-Verdale des Bouches du Rhône hija tipika tad-dipartiment, hija stabbiliet ruħha minħabba r-reżistenza tagħha għall-kesħa u l-kwalità taż-żejt tagħha. It-taħlita tal-varjetajiet, fi proporzjonijiet differenti skont id-drawwiet tal-imtieħen, assoċjata mal-prattiki ta' maturazzjoni xi ftit jew wisq importanti taż-żebbuġ qabel l-għasir u mat-territorju, hija l-oriġini tal-ispeċifiċitajiet kollha tal-'Huile de la Vallée des Baux de Provence'." Id-dispożizzjonijiet inizjali tal-Ispeċifikazzjoni tal-Prodott irreġistrata u tal-iskeda sommarja li ġejjin: "It-tikketta taż-żjut li jibbenefikaw mid-denominazzjoni ta' oriġini kkontrollata 'huile d'olive de la Vallée des Baux-de-Provence', trid tinkludi: Meta, fuq it-tikketta, minbarra l-indirizz, jidher ukoll l-isem ta' azjenda jew ta' xi marka, l-isem tad-denonimazzjoni għandu jiġi ripetut bejn il-kliem 'Appellation' u 'Contrôlée'. Dawn ir-referenzi għandhom ikunu raggruppati fl-istess kamp viżiv fuq l-istess tikketta. Għandhom jiġu ppreżentati f'karattri viżibbli, li jinqraw faċilment, li ma jitħassrux u li jkunu kbar biżżejjed biex jispikkaw sew mill-isfond li fuqu jiġu stampati u biex ikunu jistgħu jingħarfu b'mod ċar mill-bqija tal-indikazzjonijiet l-oħra miktuba u mpinġija fuq it-tikketta." huma sostitwiti fl-Ispeċifikazzjoni tal-Prodott u fid-Dokument Uniku bid-dispożizzjonijiet li ġejjin: "Minbarra l-kliem obbligatorju previst mir-regolamenti dwar it-tikkettar u l-preżentazzjoni tal-ikel, it-tikketta taż-żjut li jibbenefikaw mid-denominazzjoni ta' oriġini 'Huile d'olive de la Vallée des Baux-de-Provence' għandha tinkludi: Il-kliem 'żebbuġ maturat' meta jkun il-każ, wara l-isem tad-denominazzjoni ta' oriġini b'ittri tal-inqas nofs id-daqs tal-ittri tal-isem tad-denominazzjoni. Dawn l-indikazzjonijiet għandhom ikunu miġbura fl-istess kamp viżiv fuq l-istess tikketta. Għandhom ikunu ppreżentati f'karattri viżibbli, li jinqraw faċilment, li ma jitħassrux u li jkunu kbar biżżejjed u jispikkaw sew mill-isfond li fuqu jiġu stampati biex ikunu jingħarfu b'mod ċar mill-bqija tal-indikazzjonijiet l-oħra miktuba u mpinġija fuq it-tikketta." Fil-fatt, ir-referenzi ta' tikkettar speċifiċi għad-denominazzjoni ġew allinjati mad-dispożizzjonijiet tar-Regolament UE Nru 1151/2012 bit-tħassir tar-referenza għall-AOC jew "appellation d'origine contrôlée" u bis-sostituzzjoni tagħhom bit-termini Ewropej "appellation d'origine protégée" jew "AOP". Barra minn hekk, ġiet miżjuda dispożizzjoni dwar iż-żieda obbligatorja tal-kliem addizzjonali "żebbuġ maturat", għaż-żjut estratti permezz ta' dan il-metodu biex il-konsumatur jiġi informat aħjar. Fid-dawl tal-iżviluppi leġiżlattivi u regolatorji nazzjonali, l-intestatura "Rekwiżiti nazzjonali" ġiet emendata. Ir-referenza għad-Digriet tas-27 ta' Awwissu 1997 li jirrikonoxxi d-denominazzjoni ta' oriġini kkontrollata fit-territorju Franċiż tneħħiet u ġiet introdotta tabella li tippreżenta l-punti ewlenin li jridu jiġu kkontrollati bil-valuri ta' referenza tagħhom u l-metodu ta' evalwazzjoni. L-Intestaturi "Awtorità kompetenti tal-Istat Membru", "Grupp applikant" u "Referenzi dwar il-korp ta' kontroll": l-isem u d-dettalji ta' kuntatt tal-korpi uffiċjali ta' kontroll ikkonċernati, kif ukoll dawk tal-grupp ġew aġġornati. Rigward il-kompożizzjoni tal-grupp u l-istatus legali tiegħu, dawn tħallew sostanzjalment l-istess. Il-grupp baqa' jinkludi l-produtturi taż-żebbuġ, il-kunfettiera u t-taħħana. U fid-Dokument Uniku: Kompożizzjoni: Produtturi/proċessuri (x) oħrajn () U fl-Ispeċifikazzjoni tal-Prodott: Din il-junjin li ġiet iffurmata fl-1994, hija magħmula mill-persuni pajżani jew ġuridiċi kkonċernati mill-prodotti taż-żebbuġa tal-Vallée des Baux-de-Provence. Hija tiġbor fiha produtturi, kunfettiera u taħħana. Klassi 1.5. Żjut u xaħmijiet (butir, marġerina, żjut, eċċ.) Il-"Huile d'olive de la Vallée des Baux-de-Provence" huwa żejt ikkaratterizzat mill-preżenza ta' mill-inqas tnejn mill-aromi li ġejjin: ħaxix maqtugħ frisk, tuffieħ, lewża tal-frott, qaqoċċ nej, ġellewż frisk, weraq tat-tadam. Dawn huma akkumpanjati minn togħma morra u pikkanti (imsejħa "togħma taħraq" skont it-tifsira ta' din l-Ispeċifikazzjoni tal-Prodott) moderata. It-togħma morra hija inqas minn jew ugwali għal 3 u t-togħma taħraq hija bejn 1 u 3 fil-livell organolettiku tal-Kunsill Internazzjonali taż-Żebbuġ (IOC). Il-kontenut ta' aċidu olejku tiegħu ma jaqbiżx iż-0,8 grammi għal kull 100 gramma. Il-"Huile d'olive de la Vallée des Baux-de-Provence" segwit bil-kliem "żebbuġ maturat" huwa żejt lixx, ikkkaratterizzat mill-preżenza ta' mill-inqas tnejn mill-aromi li ġejjin: żebbuġ imqadded, żebbuġ iswed, pejst taż-żebbuġ, kawkaw, faqqiegħ, qaqoċċ imsajjar, tartufi, ħobż bil-ħmira. L-aromi ta' lanġas imsajjar, ta' moffa jew ta' elementi metalliċi huma esklużi. Is-sensazzjoni hija ħelwa, filwaqt li t-togħma morra hija inqas minn jew ugwali għal 1 u t-togħma taħraq hija inqas minn jew ugwali għal 2 fil-livell organolettiku tal-Kunsill Internazzjonali taż-Żebbuġ (IOC). Il-kontenut ta' aċidu olejku tiegħu ma jaqbiżx il-1,5 grammi għal kull 100 gramma. Għaż-żewġ żjut, fl-istadju tal-ewwel kummerċjalizzazzjoni, l-indiċi tal-perossidu għandu jkun inqas minn jew ugwali għal 16 milliekwivalenti ta' ossiġnu perossidiku għal kull 1 kg ta' żejt taż-żebbuġa. Il-"Huile d'olive de la Vallée des Baux-de-Provence" ġej minn żebbuġ jew minn żjut li ġejjin mill-inqas minn tnejn mill-varjetajiet li ġejjin: Salonenque, Aglandau, Grossane u Verdale des Bouches-du-Rhône, li flimkien jirrappreżentaw 80 sa 100 % tal-varjetajiet preżenti fl-irqajja ta' art li jipproduċu d-denominazzjoni ta' oriġini. Il-varjetà Picholine u varjetajiet lokali oħra differenti jistgħu jikkompletaw din il-kompożizzjoni. L-attività kollha mill-kultivazzjoni taż-żebbuġ sal-produzzjoni taż-żejt issir fiż-żona ġeografika identifikata. Minbarra r-referenzi obbligatorji previsti mir-regolamentazzjoni dwar it-tikkettar u l-preżentazzjoni tal-oġġetti tal-ikel, it-tikketta taż-żjut li jgawdu mid-denominazzjoni ta' oriġini "Huile d'olive de la Vallée des Baux-de-Provence" għandha tinkludi: il-kliem "żebbuġ maturat" meta jkun il-każ, wara l-isem tad-denominazzjoni ta' oriġini b'ittri tal-inqas nofs id-daqs tal-ittri tal-isem tad-denominazzjoni; Dawn l-indikazzjonijiet għandhom ikunu miġbura fl-istess kamp viżiv fuq l-istess tikketta. Għandhom ikunu ppreżentati f'karattri viżibbli, li jinqraw faċilment, li ma jitħassrux u li jkunu kbar biżżejjed u jispikkaw sew mill-isfond li fuqu jiġu stampati biex ikunu jingħarfu b'mod ċar mill-bqija tal-indikazzjonijiet l-oħra miktuba u mpinġija fuq it-tikketta. Iż-żona ġeografika tinsab fit-territorju ta' dawn il-muniċipalitajiet tad-dipartiment ta' Bouches-du-Rhône: Il-muniċipalitajiet sħaħ ta': Les Baux-de-Provence, Maussane-les-Alpilles, Paradou; Iż-żona ġeografika tinsab bejn il-Massif des Alpilles, bil-fruntieri kolluvjali tiegħu u t-tarf tat-Tramuntana tal-pjanura ta' Crau. Il-katina tal-Alpilles (b'għoli massimu ta' 400 m) testendi mill-Punent għal-Lvant, għal madwar tletin kilometru u tinkludi l-għoljiet tal-franka l-aktar tipiċi ta' Provenza, li jinsabu bejn ir-Rhône, id-Durance u l-Crau. Dawn il-muntanji jifformaw il-katina l-aktar fil-Punent tal-antiklinali Provenzali. Huma muntanji mgħawra, b'topografija pittoreska u mżerżqa, magħmulin essenzjalment minn franka tal-Kretaċju u tal-Ġurassiku fin-Nofsinhar tagħhom. Iż-żona ġeografika għandha l-karatteristiċi klimatiċi li ġejjin: temperaturi sħan u xita li jvarjaw ħafna bejn l-istaġuni u bejn sena u oħra; xita kkaratterizzata minn maltempati qosra imma qawwija, l-aktar fil-ħarifa u fir-rebbiegħa. Jinżlu madwar 700 mm xita fis-sena, li huma kkonċentrati fuq 50 jum; staġun xott ikkaratterizzat minn sjuf xotti u sħan, saħansitra sħan ħafna, b'nuqqas frekwenti ta' ilma, speċjalment fix-xahar ta' Lulju; xtiewi moderati, bl-aktar xahar kiesaħ ikun Jannar; temperaturi medji ta' bejn 13,6 °C b'varjazzjonijiet ta' 1 sa 2 °C inqas fit-Tramuntana tal-Alpilles u b'possibbiltajiet ta' ġlata fir-rebbiegħa; il-preżenza ta' rjieħ qawwija li jonfħu għal aktar minn 100 jum fis-sena u li jiġu l-aktar mit-Tramuntana (Mistral) jew mill-Punent (Tramuntana); insolazzjoni pjuttost eċċezzjonali b'tul totali ta' aktar minn 2 800 siegħa fis-siegħa. Iż-żona ġeografika tikkorrispondi għal muntanji mgħawra b'pajsaġġ pittoresk, li l-qafas tagħhom huwa essenzjalment magħmul mill-formazzjonijiet tal-franka tal-Kretaċju bikri kif ukoll franka dolomitika tal-Ġurassiku fin-Nofsinhar tagħhom. Il-ħamrija karatteristika taż-żona ġeografika fiha ħafna ġebel (40 sa 80 % ġebel), hija tal-franka b'matriċi ramlija-ġulġliena jew ramlija-ġulġliena-taflija fil-muntanji tal-Alpilles u fit-truf kolluvjali tagħhom. It-tarf tat-Tramuntana tal-Crau antika li għadha tissejjaħ "Crau d'Eyguières", għandu ħamrija fersjalitika ħamra u ġeblija ħafna (ġebel siliċjuż irrumblat ta' 30 sa 60 cm fil-wiċċ), arrikkita b'kolluvjonijiet tal-ġir lil jirriżultaw mill-erożjoni tal-pajsaġġ tan-Nofsinhar tal-Alpilles. L-imsaġar taż-żebbuġ tal-muntanji tal-Alpilles huma miżrugħin f'ħamrija ġeblija tal-franka li żviluppat fuq il-ġnub imżerżqa ta' taħt il-muntanji, fuq żrar stratifikat, fuq kolluvjonijiet xi ftit jew wisq ħoxnin li jimlew il-widien. Il-konsistenza tal-frazzjoni fina hija ġeneralment ramlija-ġulġliena, u aktar rari ramlija-ġulġliena-taflija. Ir-rata ta' ġir totali, minn medja ta' 20 sa 30 % tista' tilħaq l-40 % u r-rata ta' ġir attiv rarament taqbeż it-8 %. Il-pH tal-ħamrija jvarja bejn 8 u 8,5. Flimkien maċ-ċereali u mad-dwieli, iż-żebbuġa minn dejjem kienet tagħmel parti mit-trio ta' għelejjel essenzjali ta' Provenza. Fil-Vallée des Baux-de-Provence, it-tkabbir taż-żebbuġ minn dejjem kellu pożizzjoni predominanti minkejja l-kompetizzjoni mill-importazzjonijiet u l-abbandun taż-żebbuġa għall-uċuħ tal-ħxejjex minħabba l-bini ta' kanali ta' irrigazzjoni. Fl-1786, l-Abbé Couture, fit-trattat tiegħu dwar is-suġġett, wera li waħda mill-partikolaritajiet tal-Vallée des Baux-de-Provence hija r-rikkezza kbira tiegħu ta' varjetajiet ta' żebbuġ u jsemmi minn tal-inqas sitt speċijiet ewlenin. Huma dawn l-istess varjetajiet li llum il-ġurnata jintużaw għall-produzzjoni tad-denominazzjoni ta' oriġini kkontrollata "Huile d'olive de la Vallée des Baux-de-Provence". Matul is-sekli, il-bnedmin għażlu l-varjetajiet u s-setturi l-aktar xierqa. L-imsaġar jinsabu prinċipalment fil-ġnub tat-Tramuntana u tan-Nofsinhar fil-parti ta' isfel tal-muntanji, fis-sinklinali prinċipali ta' Fontvieille, ta' Baux-de-Provence, fil-wied b'direzzjoni ġenerali Punent-Lvant ta' Maussane-les-Alpilles, Mouriés, Aureille u fit-tarf tat-Tramuntana tal-Crau d'Eyguières. Il-varjetajiet prinċipalment preżenti huma Aglandau (lokalment imsejħa wkoll Berruguette), Grossane, Salonenque u Verdale des Bouches-du-Rhône. Qabel l-introduzzjoni ta' tagħmir modern għall-estrazzjoni taż-żejt bħall-"katini kontinwi", iż-żebbuġ kien ikollu jinżamm għal ftit jiem fil-matmura qabel ma jingħasar mill-preses tradizzjonali. Il-maturazzjoni taż-żebbuġ li kienet tinkiseb u li kienet tirriżulta f'fermentazzjoni ħafifa, kienet tiffaċilita x-xogħol tal-preses u twassal biex jinkiseb żejt apprezzat mhux qawwi u mhux morr, bl-aromi tipiċi ta' żebbuġ imqadded, ta' żebbuġ iswed, ta' qaqoċċ imsajjar.… Il-preservazzjoni taż-żebbuġ għal ftit jiem qabel l-għasir, kienet dovuta wkoll għan-nuqqas ta' kapaċità tal-imtieħen biex ilaħħqu t-tagħsir b'dan it-tagħmir maż-żebbuġ li jiġi kkonsenjat. Madankollu, fil-bidu nett tal-istaġun, l-ewwel żebbuġ miġjub seta' jingħasar malajr (dakinhar stess jew l-għada) u b'hekk seta' jiġi prodott żejt taż-żebbuġa li jista' jiġi deskritt bħala "bikri" u li kien ukoll apprezzat ħafna għall-karattru aktar morr tiegħu, aktar qawwi u għall-aromi aktar "ħodor" tiegħu bħall-ħaxix maqtugħ frisk jew il-weraq tat-tadam… Imbagħad, l-imtieħen tal-Vallée des Baux de Provence ġew mgħammra b'tagħmir modern tal-għasir iżda żammew iż-żewġ metodi ta' tħejjija taż-żjut taż-żebbuġa (b'maturazzjoni minn qabel taż-żebbuġ jew le) sabiex jibqgħu jiġu prodotti dawn iż-żewġ tipi ta' żejt differenti. mal-kompożizzjoni tal-varjetajiet tiegħu: din ġejja prinċipalment mill-varjetajiet lokali Aglandau (lokalment imsejħa wkoll Béruguette), Salonenque, Grossane u Verdale des Bouches-du-Rhône; mal-irwejjaħ u mat-togħma tajba tiegħu li, skont l-istat ta' maturazzjoni minn qabel taż-żebbuġ użat, ikunu ġeneralment: jew ta' ħaxix maqtugħ frisk, tat-tuffieħ, tal-lewża tal-frott, tal-qaqoċċ nej, tal-ġellewż frisk u tal-weraq tat-tadam, jew ta' ż-żebbuġ imqadded, ta' żebbuġ iswed, tal-pejst taż-żebbuġ, tal-kawkaw, tal-faqqiegħ, tal-qaqoċċ imsajjar, tat-tartufi u tal-ħobż bil-ħmira, għaż-żejt taż-żebbuġa li jinbigħ bil-kliem "żebbuġ maturat". mat-togħma ftit jew pjuttost morra u taħraq tiegħu, skont l-istat ta' maturazzjoni minn qabel taż-żebbuġ użat. F'din iż-żona tal-għoljiet, il-ħamrija tal-franka, bi ftit li xejn kulur u mimlija ġebel irqiq għandha potenzjal qawwi ta' tisħin, ventilazzjoni u permeabbiltà għoljin ħafna li jiffavorixxu l-produzzjoni taż-żebbuġ. Imħares mill-katina tal-Alpilles, il-Vallée de Baux-de-Provence ftit li xejn huwa soġġett għaċ-ċpar li jaffettwa ħażin il-fjoritura tas-siġra taż-żebbuġ u li jiffavorixxi ċertu mard fungali. Għaldaqstant il-Vallée des Baux-de-Provence huwa art ideali għall-produzzjoni taż-żebbuġ. Il-karatteristiċi tal-klima u dawk pedoloġiċi taż-żona ġeografika wkoll affettwaw l-għażla tal-varjetajiet li jikkomponu l-"Huile d'olive de la Vallée des Baux-de-Provence". Is-Salonenque hija varjetà perfettament adatta għall-ħamrija kalkarja, ġeblija u baxxa, kif ukoll għan-nixfa tas-sajf u għar-riħ. Il-frott isir malajr u r-rendiment taż-żejt huwa għoli ħafna; dan jintuża wkoll fid-denominazzjoni ta' oriġini "olives vertes cassées de la Vallée des Baux-de-Provence"; L-Aglandau jew "Berruguette", li hija aktar sensittiva għan-nixfa mis-Salonenque, imponiet ruħha minħabba r-reżistenza tagħha għall-kesħa u għar-riħ, għall-fatt li ssir aktar tard u li hija adattata għall-klima lokali, kif ukoll għall-kwalità taż-żejt tagħha li fih ħafna polifenoli. Hija mifruxa sew fi Provenza. Il-Grossane tapprezza l-ħamrija b'irrigazzjoni u skular tal-ilma tajbin preżenti fiż-żona ġeografika. Il-frott tagħha, li jsiru malajr, jintużaw b'mod partikolari biex tiġi prodotta d-denominazzjoni ta' oriġini "Olives noires de la Vallée des Baux-de-Provence" iżda jintużaw ukoll tradizzjonalment fiż-żejt taż-żebbuġa. Il-Verdale des Bouches du Rhône hija tipika tad-dipartiment, hija stabbiliet ruħha minħabba r-reżistenza tagħha għall-kesħa u l-kwalità taż-żejt tagħha. It-taħlita varjetali, fi proporzjonijiet differenti skont id-drawwiet tal-imtieħen, assoċjata mal-prattiki ta' maturazzjoni xi ftit jew wisq importanti taż-żebbuġ qabel l-għasir u mat-territorju, hija l-oriġini tal-ispeċifiċitajiet kollha tal-"Huile de la Vallée des Baux-de-Provence". (it-tieni subparagrafu tal-Artikolu 6(1), ta' dan ir-Regolament) IL-KUMMISSJONI EWROPEA, Wara li kkunsidrat it-Trattat dwar il-Funzjonament tal-Unjoni Ewropea, Franza bagħtet applikazzjoni għall-approvazzjoni ta' emenda mhux minuri fl-ispeċifikazzjoni tal-prodott bl-isem ta' "Bleu du Vercors-Sassenage" (DOP) skont l-Artikolu 49(4) tar-Regolament (UE) Nru 1151/2012. Skont l-Artikolu 50 tar-Regolament (UE) Nru 1151/2012, il-Kummissjoni vvalutat l-applikazzjoni u kkonkludiet li din tissodisfa r-rekwiżiti stabbiliti f'dak ir-Regolament. IDDEĊIEDA KIF ĠEJ: L-applikazzjoni għall-approvazzjoni ta' emenda mhux minuri fl-ispeċifikazzjoni tal-prodott imsemmija fl-ewwel subparagrafu tal-Artikolu 10(1) tar-Regolament ta' Implimentazzjoni tal-Kummissjoni (UE) Nru 668/2014, flimkien mad-dokument uniku emendat u r-referenza għall-pubblikazzjoni tal-ispeċifikazzjoni tal-prodott rilevanti, għall-isem irreġistrat "Bleu du Vercors-Sassenage" (DOP), tinsab fl-Anness ta' din id-Deċiżjoni. Magħmul fi Brussell, it-12 ta' Awwissu 2019. Il-grupp huwa magħmul minn operaturi tal-"Bleu du Vercors-Sassenage" (produtturi tal-ħalib, produtturi tal-prodotti tal-biedja, proċessuri). Għaldaqstant, għandu d-dritt leġittimu li jipproponi l-emendi. Isem il-prodott Deskrizzjoni tal-prodott Żona ġeografika Prova tal-oriġini Metodu ta' produzzjoni Oħrajn: kontrolli, rekwiżiti nazzjonali Emenda fl-Ispeċifikazzjoni tal-prodott ta' DOP jew IĠP irreġistrata li ma tistax titqies bħala emenda minuri skont it-tielet subparagrafu tal-Artikolu 53(2) tar-Regolament (UE) Nru 1151/2012 Emenda fl-Ispeċifikazzjoni tal-prodott ta' DOP jew IĠP irreġistrata, li għaliha ma jkunx ġie ppubblikat Dokument Uniku (jew l-ekwivalenti), li ma tistax titqies bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012 Il-paragrafu li ġej: "Il-Bleu du Vercors-Sassenage hu ġobon tat-tursina misjur, mhux ippressat mhux imsajjar, magħmul fil-forma ta' ċilindru ċatt, b'xorta ta' takkuna konvessa., Id-dijametru tal-ġobna ikun bejn 27 u 30 cm, u t-tul bejn 7 u 9 cm, b'piż ta' bejn 4 u 4,5 kg. Għandu kisja bajdanija fuq il-qoxra, qisha moffa, li jista' jkollha marki bħal tal-irħam ta' lewn bejn l-oranġjo u l-avorju. Dawn huma kkawżati mill-ħmira u l-batterji attivi fil-proċess tal-maturazzjoni." ġie sostitwit b'dan li ġej: "Il-'Bleu du Vercors-Sassenage' huwa ġobon tat-tursina misjur, mhux ippressat u mhux imsajjar. Huwa manifatturat mill-ħalib tal-baqra mhux ipproċessat jew ipproċessat bis-sħana. Kull-ġobna tkun iffurmata bħala ċilindru ċatt, b'takkuna konvessa, u d-dijametru tagħha jkun bejn 27 u 30 cm, filwaqt li t-tul ikun bejn 7 u 9 cm. Il-piż tal-ġobna huwa bejn 4 u 4,5 kg. Il-qoxra jkollha kisja bajdanija b'leħħa griża tagħti fil-blu kulur il-moffa, u jista' jkollha marki mraħħma ta' lwien li jvarjaw bejn l-oranġjo u l-avorju kkawżati mill-ħmira u mill-batterji attivi fil-proċess tal-maturazzjoni." Is-sentenza li tgħid li l-"Bleu du Vercors-Sassenage" huwa manifatturat mill-ħalib tal-baqra li jista' jkun parzjalment xkumat, li tinsab taħt l-intestatura "Metodu ta' produzzjoni" tal-Ispeċifikazzjoni attwali tal-prodott tressqet taħt l-intestatura "Deskrizzjoni tal-prodott" u ġie speċifikat li l-ħalib li jintuża "ma jkun ipproċessat xejn inkella jkun ipproċessat bis-sħana", peress li din hija informazzjoni dwar il-karatteristiċi tal-ġobon. Fid-deskrizzjoni tal-qoxra żdiedu xi dettalji biex il-karatteristiċi tal-prodott ikunu deskritti aħjar. Ingħatat l-informazzjoni li l-kisja tal-wiċċ hija bajdanija tagħti fil-blu lewn griż (skont it-tip ta' flora tal-wiċċ), li tista' tkun mimlija b'marki mraħħma ta' lewn oranġjo (minflok "jista' jkollha"). Il-kliem deskrittiv "pil ħafif" tneħħa. Dan jagħmilha possibbli li d-diversità ta' flora tal-wiċċ, marbuta mal-kundizzjonijiet naturali lokali (flora tal-impjanti tal-maturazzjoni) tkun irrappreżentata aħjar. Ġie rranġat żball f'dak li jirrigwarda l-kontenut ta' xaħam: 48 g huma fil-fatt livell minimu ta' xaħam għal kull 100 g ġobon (kontenut għoli ta' xaħam jippermetti żvilupp ottimali tat-togħmiet tal-ġobon) u mhux il-livell massimu kif indikat fl-Ispeċifikazzjoni attwali tal-prodott. Żdied il-paragrafu li ġej: "Il-Bleu du Vercors-Sassenage għandu qalba lewn l-avorju sa isfar ċar, ratba u omoġenja, b'moffa blu mifruxa. Il-qalba fiha t-toqob ta' forom diversi, li jkunu iżgħar minn ċentimetru kwadru, mifruxin mal-ġobna kollha. Il-Bleu du Vercors-Sassenage għandu togħma ħelwa mingħajr imrar, qrusa jew imlugħa żejda. Huwa kkaratterizzat ukoll minn togħma ħafifa ta' ġellewż u riħa ta' veġetazzjoni." Għaldaqstant inżiedu deskritturi dwar il-lewn u l-konsistenza tal-qalba tal-ġobon, kif ukoll dwar id-daqs tat-toqob u t-togħmiet u l-irwejjaħ, abbażi ta' ħidma li saret mir-Réseau Mixte Technologique "Fromages de Terroirs" fuq il-"Bleu du Vercors-Sassenage" u l-ħidma tal-kummissjoni tal-analiżi organolettika (li ilha twettaq kontroll organolettiku tal-prodott għal dawn l-aħħar 20 sena), bl-għan li d-deskrizzjoni tal-prodott tkun aktar speċifika. Barra minn hekk, iż-żmien minimu ta' maturazzjoni (21 jum mit-tibqit) ġie ripetut f'din l-intestatura, filwaqt li jidher f'intestaturi oħrajn tal-Ispeċifikazzjonijiet attwali tal-prodott. Fl-aħħar nett inżied dan il-paragrafu li ġej: "Il-'Bleu du Vercors-Sassenage' jista' jinbiegħ lill-konsumaturi f'porzjonijiet." Dan il-ġobon jista' jinbiegħ sħiħ iżda, minħabba l-format tiegħu (4 sa 4,5 kg) spiss jinbiegħ lill-konsumatur f'porzjonijiet. Dawn l-emendi kollha saru wkoll fid-Dokument Uniku (il-punti 3.2 u 3.3). Din l-intestatura ġiet ikkomplementata bil-lista tal-fażijiet li jridu jseħħu fiż-żona ġeografika: il-produzzjoni tal-ħalib, il-manifattura u l-maturazzjoni tal-ġobon, li jidhru fil-parti "Metodu ta' produzzjoni" fl-Ispeċifikazzjoni tal-prodott fis-seħħ. L-ortografija u t-tipografija tal-ismijiet tal-muniċipalitajiet ġew riveduti biex ikunu konformi mat-terminoloġija uffiċjali. Iż-żona ġeografika baqgħet l-istess, iżda minħabba li ngħaqdu żewġ muniċipalitajiet tal-Isère: Autrans u Méaudre, il-lista tal-muniċipalitajiet issa turi l-isem tal-muniċipalità li rriżultat minn din l-għaqda: "Autrans-Méaudre-en-Vercors" u issa l-muniċipalitajiet tal-Isère fiż-żona ġeografika huma biss 13 (minflok 14). Din l-emenda fil-lista, l-ortografija u t-tipografija tal-muniċipalitajiet qiegħda fil-punt 4 tad-Dokument Uniku. Fir-rigward tal-iżviluppi leġiżlattivi u regolamentari nazzjonali, l-intestatura "Elementi li jagħtu prova li l-prodott joriġina miż-żona ġeografika" ġiet ikkonsolidata u issa tinkludi b'mod partikolari r-rekwiżiti dwar id-dikjarazzjonijiet u ż-żamma ta' rekords relatati mat-traċċabbiltà tal-prodott u mal-monitoraġġ tal-kundizzjonijiet tal-produzzjoni. Id-dettalji ta' dawn l-emendi huma mogħtija hawn taħt. Il-paragrafu li ġej: "Kull produttur tal-ħalib, kull impjant tal-ipproċessar u kull impjant tal-maturazzjoni jeħtiġilhom jimlew 'dikjarazzjoni tal-kapaċità' rreġistrata mis-servizzi tal-I.N.A.O. u li tippermetti lil dan tal-aħħar jidentifika l-operaturi kollha." ġie sostitwit b'dan li ġej: "Kull operatur li jixtieq ikun involut f'kull fażi tal-produzzjoni tal-ħalib, tal-ipproċessar jew tal-maturazzjoni tal-'Bleu du Vercors-Sassenage' jew f'parti minnhom, huwa meħtieġ li jippreżenta dikjarazzjoni ta' identifikazzjoni, li tiddeskrivi l-impjant ta' produzzjoni tiegħu u li tinkludi l-impenji tiegħu. Din tiġi rreġistrata mill-grupp. Jekk jinqala' l-bżonn, kull operatur jista' jibgħat dikjarazzjoni minn qabel li tista' tirrigwarda l-impjant ta' produzzjoni kollu tiegħu jew parti minnu, għas-sena kalendarja attwali, biex javża li ma jkunx se jipproduċi għad-Denominazzjoni 'Bleu du Vercors-Sassenage'." Il-paragrafu li ġej tħassar: "Dawn għandhom iżommu għad-dispożizzjoni tal-I.N.A.O. ir-reġistri kif ukoll kull dokument meħtieġ għall-kontroll tal-oriġini, tal-kwalità u tal-kundizzjonijiet ta' produzzjoni tal-ħalib u tal-ġobon." Il-paragrafu li ġej: "Fil-qafas tal-kontroll li jsir fuq il-karatteristiċi tal-prodott b'denominazzjoni tal-oriġini, eżami analitiku u organolettiku għandu l-għan li jiżgura l-kwalità u t-tipiċità tal-prodotti ppreżentati għal dan l-eżami." ġie sostitwit b'dan: "Bħala parti mill-kontroll li jsir fuq il-karatteristiċi tal-prodott b'denominazzjoni tal-oriġini, kultant żmien għandhom jittieħdu kampjuni tal-ġobon li jkun laħaq il-perjodu minimu ta' maturazzjoni minn kampjun ta' produtturi tal-ġobniet, taħt ir-responsabbiltà tas-servizzi ta' kontroll. Dawn il-kampjuni jsirilhom eżami analitiku u organolettiku li l-għan tiegħu huwa li jiżgura l-kwalità u t-tipiċità tal-prodott." Din l-emenda tippermetti li jiġu speċifikati l-metodi ta' kontroll tal-prodott. Il-paragrafu li ġej: "Il-ġobon kollu li jinbiegħ bil-marka tad-denominazzjoni tal-oriġini għandu jkollu marka li tidentifika r-razzett tal-produzzjoni u jippermetti li l-prodott jiġi ttraċċat." ġie sostitwit b'dan li ġej: "Il-ġobon kollu mmarkat bid-denominazzjoni tal-oriġini għandu jkollu ċomba li tidentifika r-razzett tal-produzzjoni u li tippermetti li l-prodott jiġi ttraċċat. Dawn iċ-ċombiet jingħataw biss mill-grupp lil kull operatur li josserva l-Ispeċifikazzjoni tal-prodott. Dawn jittieħdu mingħand il-manifattur jekk l-awtorizzazzjoni tiegħu tiġi sospiża jew irtirata. F'każ li wara kontroll ta' lott jinstab li l-grad tal-kwalità tiegħu jkun tbaxxa, dawn il-pjanċi jitneħħew minn fuq il-ġobniet ikkonċernati." Din l-emenda tippermetti li jiżdiedu d-dettalji dwar in-natura tal-marka ta' identifikazzjoni tal-ġobniet u dwar il-metodi ta' ġestjoni ta' din il-marka ta' identifikazzjoni. Inżied paragrafu dwar il-mudelli tad-dokumenti ta' kontroll u kemm għandhom idumu jinżammu, biex tiġi ffaċilitata l-ġestjoni tal-kontrolli tad-dokumenti. Inżied il-paragrafu li ġej: "Il-ħalib maħsub għall-manifattura tal-ġobon 'Bleu du Vercors Sassenage' jiġi mill-merħliet tal-ħalib iddefiniti kif ġej: il-merħla tal-ħalib tinkludi l-baqar tal-ħalib u l-erieħ għat-tiġdid tal-merħla li jinsabu fir-razzett; il-baqar tal-ħalib huma l-annimali li qed ireddgħu u l-annimali xotti; l-erieħ huma l-annimali fl-istadju ta' wara li jinfatmu u qabel ma jwelldu għall-ewwel darba." Id-definizzjoni tat-termini "merħla tal-ħalib", "baqar tal-ħalib" u "erieħ" inżdiedet biex tiċċara liema huma t-tipi ta' annimali li għalihom japplikaw ir-regoli stabbiliti. Il-paragrafu: "Il-ħalib li jintuża għall-manifattura tad-denominazzjoni ta' oriġini protetta l-Bleu du Vercors-Sassenage għandu jiġi biss minn baqar tar-razez Montbéliarde, Abondance u Villarde." huwa sostitwit minn: "Il-ħalib li jintuża għall-manifattura tad-denominazzjoni ta' oriġini protetta 'Bleu du Vercors-Sassenage' għandu jiġi biss minn baqar tar-razez Montbéliarde, Abondance u Villard de Lans." L-isem tar-razza "Villard de Lans" huwa korrezzjoni li ddaħħlet biex l-isem uffiċjali tar-razza "Villard de Lans" jieħu post il-kelma lokali "Villarde". Id-Dokument Uniku, min-naħa tiegħu, ma fihx żidiet minbarra d-dispożizzjoni li ġejja fil-punt 3.3: "Il-ħalib li jintuża huwa ħalib tal-baqra, [...] mill-merħliet magħmula minn baqar tar-razez Montbéliarde, Abondance u Villard de Lans." Ġie miżjud li "kull merħla tal-ħalib tinkludi mill-inqas 3 % ta' baqar tal-ħalib u mill-inqas baqra waħda tar-razza lokali Villard de Lans." Ir-razez awtorizzati fl-Ispeċifikazzjoni tal-prodott huma razez tal-ħalib adattati għall-ambjenti muntanjużi. Dan ir-rekwiżit ġie miżjud biex tissaħħaħ fosthom ir-razza "Villard de Lans", ta' oriġini lokali, li hija razza b'għadd żgħir ta' eżemplari li qed isir programm ta' preservazzjoni tagħha. Inżied il-paragrafu li ġej: "L-għalf u r-ragħa tal-merħla tal-ħalib barra miż-żona hija pprojbita. Fiż-żmien meta jkun jikber il-ħaxix, sakemm ikun jippermetti t-temp, huwa obbligatorju li l-baqar tal-ħalib jirgħu. Dan il-perjodu ma jistax ikun iqsar minn 150 jum fis-sena. Bħala medja, matul il-perjodu tar-ragħa, għal kull baqra tal-ħalib dejjem irid ikun hemm mill-inqas 30 ares ta' Mergħa kontinwament bil-Ħaxix." Din id-dispożizzjoni tistandardizza l-prattiki tat-trobbija fuq il-muntanji tal-Vercors li hija bbażata fuq sistema ta' bwar li ssegwi l-alternanza tradizzjonali bejn il-mergħa u l-istalla. L-annimali jibdew jirgħu malli jibda jinbet il-ħaxix u jippermettu l-kundizzjonijiet klimatiċi. Il-paragrafu: "L-annimali għandhom jintgħalfu għalf tal-ħaxix li jkun ġej miż-żona ġeografika ddefinita." ġie sostitwit bi: "Ir-razzjon bażiku tal-baqar tal-ħalib għandu jkun magħmul minn foraġġ li ġej esklussivament miż-żona ġeografika. Il-foraġġ tal-merħla tal-ħalib huwa magħmul kif ġej: ħaxix mirgħi, ħuxlief jew ħaxix imgeżwer. Il-ħaxix imgeżwer jirrappreżenta massimu ta' 40 % tal-materja prima tal-foraġġ imqassam matul is-sena lill-merħla tal-ħalib u 25 % għall-irziezet li jipproċessaw il-ħalib tagħhom. Il-kontenut ta' materja niexfa għandu jkun mill-inqas 50 % tal-ħaxix imgeżwer. Kull għalf ieħor iffermentat huwa pprojbit. Il-konsum u d-distribuzzjoni tal-ħxejjex kruċiferi fil-forma ta' foraġġ aħdar huma pprojbiti għall-merħla tal-ħalib kollha preżenti fir-razzett." Id-dispożizzjonijiet li jirrigwardaw il-foraġġ ġew dettaljati sabiex jikkonfermaw li r-razzjon bażiku tal-baqar tal-ħalib ikun magħmul biss minn foraġġ li ġej esklussivament miż-żona ġeografika, u li dan il-foraġġ jikkonsisti biss mill-ħaxix: ħaxix mirgħi, ħuxlief jew ħaxix imgeżwer. Il-ħaxix imgeżwer (li mill-inqas 50 % tal-kontenut tiegħu għandu jkun materja niexfa) ġie limitat għal 40 % tal-materja prima tal-foraġġi mqassma (25 % għall-proċessuri tal-prodotti tal-biedja) biex tingħata aktar importanza lill-ħuxlief u lill-ħaxix mirgħi. Il-limitu ġie stabbilit għal 25 % għall-proċessuri tal-prodotti tal-biedja minħabba li, skont il-prattiki tradizzjonali, dawn il-produtturi joffru inqas ħaxix imgeżwer, u jippreferu l-ħuxlief fir-razzjon tal-annimali. Barra minn hekk ġie speċifikat ukoll li l-għalf iffermentat l-ieħor u l-kruċiferi huma pprojbiti. Fil-fatt, dawn l-aħħar tipi ta' għalf jistgħu jaffettwaw ħażin ir-riħa u t-togħma tal-ħalib. Ġie stabbilit limitu massimu ta' 1 800 kg ta' materja niexfa għall-għalf supplimentari għal kull baqra tal-ħalib kull sena bħala medja, għall-baqar tal-ħalib kollha, sabiex jiżdied kemm jista' jkun il-konsum ta' għalf miż-żona ġeografika. L-għalf supplimentari awtorizzat ġie ddefinit skont lista pożittiva, biex tintgħażel l-aktar materja prima kompatibbli mal-għalf tradizzjonali tal-merħla tal-baqar, u biex jiġi ffaċilitat il-kontroll tiegħu. Il-materja prima li ġejja biss hija awtorizzata fl-għalf supplimentari tal-baqar tal-ħalib: il-qmuħ taċ-ċereali, il-prodotti u l-koprodotti deidrati tagħhom, mhux ittrattati bis-soda; is-sbul tal-qamħirrum ikkonservati niexfa, b'minimu ta' 60 % materja niexfa; iż-żerriegħa u l-koprodotti ta' żrieragħ taż-żejt u tal-prodotti tar-raba' li fihom il-proteini; l-alfalfa u s-sainfoin deidratati, mhux miżjuda bl-urea. B'konformità mal-użanza tradizzjonali, huma awtorizzati wkoll (fil-limitu ta' 10 % tas-supplimenti): il-polpa tal-pitravi deidratata, mhux miżjuda bl-urea; ix-xorrox mir-razzett; il-melassa, iż-żjut veġetali (minbarra ż-żejt tal-palm); l-elementi minerali, il-bikarbonat, il-melħ, iż-żjut essenzjali u l-estratti naturali tal-pjanti. L-użu tal-urea huwa pprojbit. Din id-dispożizzjoni ġiet introdotta peress li tippermetti li tinżamm ir-rabta mal-lokal u jissaħħaħ il-karattru tradizzjonali tal-għalf. Id-dispożizzjonijiet li jirrigwardaw l-għalf tal-annimali nżiedu wkoll fid-Dokument Uniku. Ġie miżjud li f'każ ta' xiri mingħand persuni li jrabbu l-baqar iżda li ma josservawx il-kundizzjonijiet ta' produzzjoni tad-denominazzjoni ta' oriġini "Bleu du Vercors Sassenage", l-erieħ u l-baqar għandhom ikunu ilhom mill-inqas xahar fir-razzett qabel ikunu jistgħu jipproduċu l-ħalib, biex jiġi żgurat li l-annimali jkunu ġew imdorrija u mitmugħa skont il-preskrizzjonijiet tal-Ispeċifikazzjoni tal-prodott qabel jibdew jipproduċu l-ħalib. Id-dispożizzjoni "Il-ħalib li jintuża fil-manifattura tal-Bleu du Vercors-Sassenage huwa ħalib sħiħ tal-baqra, li jista' jkun parzjalment xkumat." hija emendata kif ġej: "Il-ħalib li jintuża fil-manifattura tal-'Bleu du Vercors-Sassenage' huwa ħalib tal-baqra, li jista' jkun parzjalment xkumat, f'każ li l-proporzjon tal-kontenut ta' xaħam mal-kontenut ta' proteina (TB/TP) ikun ogħla minn 1,16." Il-kelma "sħiħ" tħassret u ġie indikat li l-ixkumar jista' jseħħ biss jekk il-proporzjon tal-kontenut ta' xaħam mal-kontenut ta' proteini ikun ogħla minn 1,16 biex ma jiġix xkumat ħalib li ma jkollux ħafna xaħam u għalhekk jibqgħu jinżammu l-kwalitajiet organolettiċi tal-ġobon. Inżied il-paragrafu li ġej: "Jekk il-ħalib ikun se jiġi pproċessat, għandu jgħaddi perjodu massimu ta' 48 siegħa mill-ewwel ħlib sal-kunsinna tal-ħalib fil-post tal-ipproċessar. F'każ ta' produzzjoni fir-razzett, it-tibqit tal-ħalib għandu jsir mhux aktar tard minn 36 siegħa wara l-ewwel ħlib." Inżiedu l-ħinijiet massimi tal-ġbir u tal-użu tal-ħalib biex jinżammu l-karatteristiċi oriġinali tiegħu. Inżied il-paragrafu li ġej: "Wara ż-żieda ta' fermenti mesofiliċi fil-ħalib mhux ipproċessat, il-ħalib jista' jitħalla jimmatura fil-kesħa għal massimu ta' 15-il siegħa f'temperatura ta' bejn 10 u 13 °C." Skont il-prattika tradizzjonali, inżiedet il-possibbiltà ta' maturazzjoni fil-kesħa tal-ħalib. Din tippermetti l-aċidifikazzjoni tal-ħalib li tgħin l-azzjoni tat-tames. Il-ħin ta' din il-fażi fakultattiva m'għandux jaqbeż il-15-il siegħa f'temperatura ta' bejn 10 u 13 °C. Il-paragrafu li ġej: "Il-ġobon li jibbenefika mid-denominazzjoni ta' oriġini kkontrollata Bleu du Vercors-Sassenage isir mill-ħalib imsaħħan, tal-inqas parzjalment, sa massimu ta' 76 °C [...]" "Il-ġobon li jibbenefika mid-denominazzjoni ta' oriġini 'Bleu du Vercors-Sassenage' isir mill-ħalib mhux ipproċessat jew ipproċessat bis-sħana. Fl-ipproċessar fir-razzett, il-ħalib għandu jkun esklussivament ħalib mhux ipproċessat." Id-dispożizzjoni dwar it-trattament bis-sħana tal-ħalib ġiet emendata: għalkemm tisħin tal-inqas parzjali tal-ħalib kien obbligatorju, l-emenda tistipula li l-ħalib li jintuża jkun: jew mhux ipproċessat, jew ipproċessat bis-sħana (il-pastorizzazzjoni tal-ħalib hija pprojbita). Fl-ipproċessar fir-razzett, il-ħalib għandu jkun esklussivament ħalib mhux ipproċessat. Fil-fatt, l-istudji dwar il-flora tal-ħalib u tal-ġobon urew il-vantaġġi li ġġib il-preservazzjoni tal-flora oriġinali tal-ħalib sabiex jitjieb l-iżvilupp tal-flora waqt il-maturazzjoni u jitjiebu t-togħmiet tal-ġobon. Barra minn hekk, l-iżviluppi fit-tekniki ta' konservazzjoni tal-ħalib issa eliminaw il-ħtieġa li l-ħalib jissaħħan. Id-dispożizzjoni dwar it-tip ta' ħalib li jintuża (tal-baqra, mhux ipproċessat, inkella pproċessat bis-sħana, jista' jkun parzjalment xkumat) inżiedet fid-Dokument Uniku fil-punt 3.2 dwar id-deskrizzjoni tal-prodott: "Huwa manifatturat mill-ħalib tal-baqra mhux ipproċessat inkella pproċessat bis-sħana, u jista' jkun parzjalment xkumat." Il-punt 3.3 dwar il-materja prima użata wkoll ġie issupplimentat: "Il-ħalib li jintuża huwa ħalib tal-baqra, mhux ipproċessat, inkella pproċessat bis-sħana, mingħajr iż-żieda jew it-tnaqqis ta' proteini u xaħam ħlief il-possibbiltà tal-ixkumar parzjali." Il-paragrafu ġie sostitwit bi Din il-fażi li hija essenzjali biex jinkiseb l-irħamar tal-moffa blu tal-qalba tal-ġobon, ġiet spjegata fid-dettall biex il-prattiki jkunu rregolati aħjar. Inżied il-paragrafu li ġej: "F'każ li l-ħalib jinġabar, it-tibqit għandu jsir sa mhux aktar minn 48 siegħa wara l-kunsinna fil-post tal-ipproċessar." Ġie stabbilit ħin massimu ta' 48 siegħa bejn il-kunsinna tal-ħalib u t-tibqit, f'każ li l-ħalib jinġabar biex jiġu żgurati l-aħjar kundizzjonijiet waqt it-tibqit. Il-paragrafu li ġej "Il-baqta trid titħawwad u titferra' fil-forom f'diversi saffi mingħajr ma tiġi ppressata. Il-ġobniet jitmellħu fil-forom individwali tagħhom. It-tmelliħ m'għandux ikun ta' aktar minn tlett ijiem." Il-baqta tinqata' biex jinkisbu boċċi ta' daqs ta' bejn ġellewża u ġewża. Il-baqta trid titħawwad. It-tħawwid jiġi interrott b'perjodi ta' mistrieħ li jippermettu li l-boċċi 'jixxuttaw'. Il-baqta tgħaddi fuq konvejer jew passatur biex jitneħħa l-likwidu ż-żejjed (tneħħija tal-likwidu). L-iffurmar tal-ġobon imbagħad isir f'forom ċilindriċi mingħajr qiegħ b'dijametru ta' 28 ċentimetru. It-tqassim isir f'saffi suċċessivi, mingħajr ippressar. Waqt it-tqattir, il-ġobniet iridu jiddawru tal-inqas erba' darbiet. Il-ġobniet jiġu mmellħa f'forom individwali b'qiegħ (dawn huma l-borom tal-melħ), b'melħ xott, tal-inqas darba fuq kull wiċċ, f'kamra b'temperatura moderata (16 sa 22 °C). It-tmelliħ m'għandux ikun ta' aktar minn tlett ijiem." L-istadju tat-tqattigħ tal-baqta ġie speċifikat. Id-daqs tal-boċċi tal-baqta għandu fil-fatt effett fuq il-veloċità tat-tneħħija tal-likwidu u fuq id-dehra finali tal-qalba tal-ġobon. L-istadju tat-tħawwid ġie speċifikat ukoll. It-tqattigħ tal-boċċi huwa importanti peress li għandu effett fuq l-istruttura finali tal-ġobon u l-eżistenza tat-toqob fil-qalba tiegħu. Inżiedu dettalji dwar l-iffurmar u t-tqattir għall-kontroll tal-prattiki. Ġie ċċarat aktar l-istadju tat-tmelliħ, sabiex jiġu rregolati aktar il-prattiki eżistenti, peress li dan l-istadju ftit li xejn ġie deskritt fl-Ispeċifikazzjoni tal-prodott fis-seħħ. Il-paragrafu li ġej: "Il-ġobniet jimmaturaw fil-kantina tal-maturazzjoni għal mill-inqas 21 jum mid-data tat-tibqit; dan jippermettilhom jiżviluppaw il-moffa blu b'mod ibbilanċjat." ġie sostitwit bi: Wara l-aħħar tqattir li jista' jkun hemm bżonnu, il-ġobniet jitqiegħdu f'kamra tal-maturazzjoni li t-temperatura tagħha tkun bejn 9 u 14 °C u l-umdità relattiva tkun ogħla minn 90 %. Waqt din il-fażi, il-ġobon jiddawwar u jittaqqab biex jinkiseb tqassim tajjeb tal-moffa blu. Waqt dan il-perjodu, tista' tinżied il-flora tal-wiċċ. Il-maturazzjoni, li ddum mill-inqas 21 jum mid-data tat-tibqit qabel ma jinħareġ il-ġobon mill-kantina tal-maturazzjoni, tippermetti żvilupp ibbilanċjat tal-moffa blu." Il-kundizzjonijiet tat-temperatura u tal-umdità ġew speċifikati għad-definizzjoni tal-fażi tal-maturazzjoni li hija kruċjali għall-iżvilupp tat-togħmiet tal-ġobon. Barra minn hekk ġie spjegat, li waqt din il-fażi, biex isir tqassim tajjeb tal-moffa blu fil-ġobon u jinkisbu l-karatteristiċi tal-qoxra mistennija, il-ġobon jiddawwar u jittaqqab u waqt dan il-perjodu tista' tinżied il-flora tal-wiċċ. Din l-intestatura nkitbet kollha mill-ġdid biex toħroġ b'mod aktar ċar ir-rabta bejn il-"Bleu du Vercors-Sassenage" u ż-żona ġeografika tiegħu, mingħajr ma saret bidla sostanzjali fir-rabta. Din l-evidenza tenfasizza b'mod partikolari l-kundizzjonijiet tal-produzzjoni tal-ħalib, u b'mod partikolari l-fatt li permezz tad-dieta ddiversifikata tal-baqar ibbażata fuq il-ħxejjex tal-muntanji jinkiseb ħalib adattat għall-manifattura tal-"bleu du Vercors-Sassenage" li għalih huwa meħtieġ għarfien speċjali dwar il-manifattura u l-maturazzjoni. L-ewwel parti tiddeskrivi l-"Ispeċifiċità taż-żona ġeografika" billi tinkludi l-fatturi naturali taż-żona ġeografika u l-fatturi umani u tagħti sommarju tal-aspett storiku u tenfasizza l-għarfien speċifiku. It-tieni parti tiddeskrivi l-"Ispeċifiċità taż-żona ġeografika" billi tenfasizza ċerti elementi introdotti fid-deskrizzjoni tal-prodott. Fl-aħħar nett, l-aħħar parti tispjega r-"Rabta kawżali" jiġifieri l-interazzjonijiet bejn il-fatturi naturali u umani u l-prodott. It-test kollu tar-rabta mogħti fl-Ispeċifikazzjoni tal-prodott tad-DOP huwa ripetut fil-punt 5 tad-Dokument Uniku. Din l-intestatura ġiet aġġornata billi, biex jiġu applikati r-regolamenti Ewropej dwar it-tikkettar tal-prodotti DOP, tneħħa l-obbligu li jitpoġġa l-kliem "Appellation d'Origine Contrôlée" fuq it-tikketti Il-paragrafu li ġej tħassar: "Il-kliem 'fabrication fermière' ou 'fromage fermier' jew kliem ieħor simili li jagħti l-idea li l-prodott sar f'razzett jista' jintuża biss mill-produtturi li huma bdiewa." peress li l-kelma "fermier" (jew kwalunkwe indikazzjoni oħra li tindika prodott tal-bdiewa) issa huwa ddefinit band'oħra fir-regolamenti nazzjonali. Din l-emenda titqies ukoll fid-Dokument Uniku. Fl-intestatura "L-awtorità kompetenti tal-Istat Membru", ġie aġġornat l-indirizz tal-INAO. Minħabba l-iżviluppi leġiżlattivi u regolatorji nazzjonali, tneħħiet ir-referenza għad-digriet tad-Denominazzjoni Bleu du Vercors Sassenage u issa ddaħħlet tabella li tindika l-punti ewlenin li għandhom jiġu verifikati, il-valuri ta' referenza tagħhom u l-metodi ta' evalwazzjoni li għandhom jintużaw. Klassi 1.3. Ġobnijiet Il-"Bleu du Vercors-Sassenage" hu ġobon tat-tursina misjur, mhux ippressat u mhux imsajjar. Huwa manifatturat mill-ħalib tal-baqra mhux ipproċessat jew ipproċessat bis-sħana, u jista' jkun parzjalment xkumat. Fl-ipproċessar fir-razzett, il-ħalib għandu jkun esklussivament ħalib mhux ipproċessat. Huwa magħmul fil-forma ta' ċilindri ċatti, b'takkuna konvessa, b'dijametru ta' bejn 27 u 30 cm, u b'tul ta' bejn 7 u 9 cm. Il-piż tiegħu huwa bejn 4 u 4,5 kg. Il-qoxra tiegħu għandha kisja bajdanija b'leħħa griża fil-blu qisha moffa li tista' tkun imraħħma b'marki ta' lwien li jvarjaw mill-oranġjo sa lewn l-avorju kkawżati mill-ħmira u l-batterji attivi fil-proċess tal-maturazzjoni. Il-"Bleu du Vercors-Sassenage" għandu qalba b'ilwien bejn l-avorju u l-isfar ċar, ratba u omoġenja, b'moffa blu mifruxa b'mod omoġenju. Il-qalba fiha t-toqob ta' forom diversi, li jkunu iżgħar minn ċentimetru kwadru, mifruxin mal-ġobna kollha. Il-ġobon għandu togħma ħelwa mingħajr imrar, qrusa jew imluħa żejda. Huwa kkaratterizzat ukoll minn togħma ħafifa ta' ġellewż u riħa ta' veġetazzjoni tal-bosk. Dan il-ġobon għandu minimu ta' 48 gramma xaħam għal kull 100 gramma ta' ġobon wara li jitnixxef għalkollox, u l-kontenut ta' materja xotta tiegħu ma jistax ikun inqas minn 52 gramma għal kull 100 gramma ġobon. Jista' jinbiegħ biss wara maturazzjoni ta' 21 jum li jibdew jgħoddu mid-data tat-tibqit. Ir-razzjon bażiku tal-baqar tal-ħalib għandu jkun magħmul minn foraġġ (ħaxix mirgħi, ħuxlief jew ħaxix imgeżwer) ġej esklussivament miż-żona ġeografika. Kull għalf ieħor iffermentat huwa pprojbit. Fl-istaġun meta jkun hemm il-ħaxix qed jikber, sakemm ikun jippermetti t-temp, huwa obbligatorju li l-baqar tal-ħalib jirgħu. Dan il-perjodu ma jistax ikun iqsar minn 150 jum fis-sena. Bħala medja matul il-perjodu tar-ragħa, kull baqra tal-ħalib għandu jkollha mill-inqas 30 ares ta' Mergħa kontinwament bil-Ħaxix. Il-ħaxix imgeżwer (li l-proporzjon ta' materja niexfa tiegħu għandu jkun mill-inqas 50 %) jirrappreżenta massimu ta' 40 % tal-materja prima tal-foraġġ imqassam matul is-sena lill-merħla tal-ħalib. L-għoti ta' supplimenti huwa limitat għal 1 800 kg ta' materjal niexef fis-sena għal kull baqra tal-ħalib, bħala medja għall-baqar tal-ħalib kollha. Il-materja prima li ġejja biss hija awtorizzata fl-għalf supplimentari tal-baqar tal-ħalib: il-qmuħ taċ-ċereali, il-prodotti u l-koprodotti deidrati tagħhom, mhux ittrattati bis-soda; is-sbul tal-qamħirrum ikkonservati niexfa, b'minimu ta' 60 % materja niexfa; iż-żerriegħa u l-koprodotti ta' żrieragħ taż-żejt u tal-prodotti tar-raba' li fihom il-proteini; l-alfalfa u s-sainfoin deidratati, mhux miżjuda bl-urea. Huma awtorizzati, sa mhux aktar minn 10 % tas-supplimenti indikati hawn fuq: il-polpa tal-pitravi deidratata, mhux miżjuda bl-urea; ix-xorrox mir-razzett; il-melassa, iż-żjut veġetali (minbarra ż-żejt tal-palm); l-elementi minerali, il-bikarbonat, il-melħ, iż-żjut essenzjali u l-estratti naturali tal-pjanti. L-użu tal-urea huwa pprojbit. Il-ħxejjex, il-koprodotti u l-għalf supplimentari li jiġu minn prodotti bit-tikketta OĠM huma pprojbiti fl-għalf tal-merħla tal-ħalib tar-razzett. Il-foraġġ għandu jiġi esklussivament miż-żona ġeografika. L-għalf supplimentari huwa limitat għal 1 800 kg tal-materja niexfa għal kull baqra tal-ħalib fis-sena, li jirrappreżenta massimu ta' 25 % tar-razzjon annwali ta' materja niexfa tal-baqar tal-ħalib. Dawn is-supplimenti ma jiġux kollha miż-żona ġeografika minħabba l-kundizzjonijiet naturali lokali tal-muntanji, li jillimitaw ħafna l-produzzjoni ta' ċereali u ta' żrieragħ taż-żejt u ta' dawk li fihom il-proteini. Għaldaqstant mill-inqas 75 % tar-razzjon ta' materja niexfa tal-baqar tal-ħalib għandu jiġi miż-żona ġeografika. Il-ħalib li jintuża huwa ħalib tal-baqra, mhux ipproċessat jew ipproċessat bis-sħana, mingħajr iż-żieda jew it-tnaqqis ta' proteini u xaħam ħlief xkumar parzjali, li jiġi minn merħliet ta' baqar tar-razza Montbéliarde, Abondance u Villard de Lans. Fl-ipproċessar fir-razzett, il-ħalib għandu jkun esklussivament ħalib mhux ipproċessat. Il-produzzjoni tal-ħalib, il-produzzjoni u l-maturazzjoni tal-ġobniet isiru fiż-żona ġeografika. Il-"Bleu du Vercors-Sassenage" jista' jinbiegħ lill-konsumatur f'porzjonijiet. L-isem tad-denominazzjoni ta' oriġini "Bleu du Vercors-Sassenage" għandu jkun miktub b'ittri ta' daqs mhux inqas minn żewġ terzi tal-akbar ittri li jidhru fuq it-tikketta. Iż-żona ġeografika fejn tiġi prodotta d-denominazzjoni ta' oriġini "Bleu du Vercors-Sassenage" tinsab fil-muntanji tal-Vercors, u tkopri 13-il muniċipalità fid-dipartiment tad-Drôme u 13-il muniċipalità fid-dipartiment tal-Isère: Il-muniċipalitajiet kollha ta': (Le) Chaffal, (La) Chapelle-en-Vercors, Echevis, Léoncel, Omblèze, Plan-de-Baix, Saint-Agnan-en-Vercors, Saint-Julien-en-Vercors, Saint-Martin-en-Vercors, Vassieux-en-Vercors Partijiet mill-muniċipalitajiet ta': Bouvante, Saint-Jean-en-Royans, Saint-Laurent-en-Royans Partijiet mill-muniċipalitajiet ta': Izeron, Saint-Pierre-de-Chérennes Fil-każ ta' partijiet ta' muniċipalitajiet, il-mapep tar-reġistru tal-artijiet jinsabu għand il-kunsilli muniċipali. Il-"Bleu du Vercors-Sassenage" huwa ġobon tal-ħalib tal-baqra li għandu speċifiċitajiet organolettiċi marbuta kemm mal-kundizzjonijiet speċjali tal-ambjent naturali tal-Vercors, li permezz ta' bwar rikki bi flora diversa jippermetti li jinkiseb ħalib adattat għall-produzzjoni tal-ġobon, kif ukoll ma' metodi tradizzjonali ta' pproċċesar ta' dan il-ħalib f'ġobon tat-tursina. B'altitudni ta' madwar 1 000 m, il-Vercors huwa l-ikbar katina ta' muntanji karstiċi subalpini tal-Prealpi Franċiżi tat-Tramuntana. Hija tinsab fil-Punent ta' Grenoble, bejn il-wied tal-Isère, il-pjanura ta' Valence, il-wied tad-Drôme u dak tad-Drac. Iż-żona ġeografika tinkludi l-partijiet għoljin tal-Vercors, delineati mill-irdum tal-franka Urgonjana. Din il-katina ta' muntanji hija magħmula minn blat immewweġ u għoli: peress li l-aċċess għaliha mill-widien biss kien għal żmien twil diffiċli, dawn il-muntanji żammew l-identità u l-ispeċifiċitajiet tagħhom. Il-pajsaġġ tal-Vercors huwa kkaratterizzat ukoll mill-azzjoni tal-glaċieri fi żminijiet imbiegħda u minn widien umdi twal f'forma ta' benniena u minn widien qosra u ħofor fuq wileġ il-għolja mħarsa mill-irdumijiet. Il-muntanji, fejn tispikka l-ġebla tal-franka, għandhom ħamrija baxxa u fihom biss foresti mhux folti u niexfa jew ħaxix baxx niexef. Fil-qiegħ tal-wied u fin-naħa t'isfel tal-għoljiet, wieħed isib ir-ramel u ż-żrar pjuttost taflin, li rriżultaw mill-attività tal-glaċieri, u magħhom jinstab tafal li joħroġ mid-dekalċifikazzjoni tal-franka Urgonjana. Huwa hawnhekk li wieħed isib il-parti l-kbira tal-mergħat tal-ħuxlief jew tal-ħaxix tal-Vercors. Il-Vercors għandu klima tal-muntanji, ikkaratterizzata minn sjuf qosra, iljieli dejjem friski, ħarifa bikrija, xtiewi twal, kesħin u bil-borra, iżda mtaffija mill-effetti tal-Atlantiku u l-Mediterran. Ix-xita hawnhekk hija abbundanti: fis-sena jinżlu bejn 1 000 mm u 1 700 mm ta' xita jew borra, mifruxa b'mod relattivament uniformi tul is-sena kollha. L-agrikoltura tal-Vercors hija agrikoltura estensiva tal-muntanji bbażata l-aktar fuq l-użu tal-mergħat tal-ħaxix u l-produzzjonijiet ewlenin huma t-trobbija tal-baqar tal-ħalib (f'waħda minn kull żewġ azjendi), it-trobbija ta' baqar li jreddgħu, il-produzzjoni tan-nagħaġ, u ammont żgħir ta' ċereali maħsubin l-aktar bħala għalf għall-annimali. F'dak li jirrigwarda l-fatturi umani, l-evidenza tal-manifattura ta' dan il-ġobon fil-Massif du Vercors tmur lura sas-seklu erbatax. Il-parti taż-żona ġeografika li tinsab fid-dipartiment tal-Isère qabel kienet tissejjaħ "montagnes de Sassenage". L-istorja mbagħad attribwiet l-isem "Vercors" lil dan il-post, b'kontinwità mal-Vercors tad-Drôme. Għalhekk l-assoċjazzjoni taż-żewġ ismijiet ġeografiċi tikkorrispondi mal-iżvilupp storiku taż-żewġ reġjuni li qabel kienu jiffurmaw din il-katina ta' muntanji. Fis-seklu erbatax, is-Seigneur ta' Sassenage, li kien il-proprjetarju tal-erba' parroċċi ta' Lans en Vercors, Villard de Lans, Méaudre u Autrans, kien jiġbor dan il-ġobon bħala taxxa u kien ibiegħu f'Sassenage. Huwa b'dan il-mod li l-"Bleu du Vercors-Sassenage" beda jsir magħruf barra miż-żona ġeografika tiegħu u matul is-sekli kien hemm kummerċ sinifikanti tiegħu fi Franza u barra l-pajjiż. Il-manifattura tradizzjonali fl-irziezet ta' dan il-ġobon baqgħet issir sal-bidu tas-seklu għoxrin, fejn imbagħad bdiet tonqos u ċediet postha lill-azjendi tal-ħalib. Fl-1933, is-Sur Léonard Mestrallet, Direttur tal-kooperattiva fis-settur tal-ħalib ta' Villard, beda jimmanifattura l-"Bleu du Vercors- Sassenage" skont ir-riċetta tradizzjonali. Huwa kabbar il-produzzjoni u beda jbiegħu fi Grenoble u f'Saint-Etienne. Minn dakinhar, il-produtturi bdiewa reġgħu bdew jipproduċu dan il-prodott b'dan il-mod. Il-produzzjoni tal-ħalib u l-ipproċessar tiegħu fi "Bleu du Vercors-Sassenage" għadha tirrispetta sal-lum il-prattiki tradizzjonali. Il-produzzjoni tal-ħalib hija bbażata fuq sistema ta' foraġġ li tenfasizza r-rikkezza tal-flora tal-Vercors, bir-ragħa obbligatorja tal-baqar malli t-temp jibda jippermetti. Ir-razzjon bażiku tal-annimali huwa magħmul esklussivament minn foraġġ li ġej miż-żona ġeografika. Fil-bidu, il-produzzjoni tal-ħalib kienet essenzjalment ibbażata fuq ir-razza tal-baqar lokali, il-"Villard-de-Lans", li hija addattata ħafna għal dan l-ambjent diffiċli. Peress li kważi inqerdet għalkollox fis-snin sebgħin, din ir-razza bħalissa qed tagħmel parti minn programm ta' preservazzjoni u ta' rkupru. Magħha żdiedu razez oħrajn addattati għall-kundizzjonijiet klimatiċi tal-muntanji fis-snin ħamsin: il-"Montbéliarde" u l-"Abondance". It-tekniki ta' manifattura karatteristiċi tal-"Bleu du Vercors-Sassenage" huma dawn li ġejjin: it-tqattigħ tal-baqta f'boċċi ta' daqs ta' bejn ġellewża u ġewża. it-tħawwid tal-boċċi interrott b'perjodi ta' mistrieħ, it-tqegħid fil-forom mingħajr ippressar, it-tmelliħ fuq iż-żewġ uċuħ tal-ġobna, it-tidwir u t-titqib tal-ġobniet fil-fażi tal-maturazzjoni u l-konservazzjoni fil-frisk u fl-umdità, il-maturazzjoni għal mill-inqas 21 jum. Il-"Bleu du Vercors-Sassenage" huwa ġobon tat-tursina magħmul mill-ħalib tal-baqar, mhux ippressat u mhux imsajjar, fil-forma ta' ċilindri ċatti, b'takkuna konvessa, li għandhom dijametru ta' bejn is-27 u t-30 ċm. Il-qoxra tiegħu jkun fiha kisja fina ta' moffa. Il-qalba ratba u omoġenja tiegħu fiha moffa blu mqassma sew u toqob żgħar ta' forma eteroġenea, mqassmin tajjeb mal-ġobna kollha. Il-"Bleu du Vercors-Sassenage" għandu togħma ħelwa u mhux morra, qarsa jew mielħa żżejjed u huwa kkaratterizzat ukoll minn togħma ħafifa ta' ġellewż u riħa ta' veġetazzjoni. L-abbundanza ta' mergħat naturali, li ffurmaw l-aktar fuq ramel tal-ġebla tal-ġir u tafal tad-dekalċifikazzjoni, u r-rikkezza tal-flora tagħhom, ħolqot tradizzjoni ta' trobbija estensiva ta' baqar tal-ħalib ibbażata fuq sistema ta' foraġġ. It-topografija differenti li tifforma s-sit tal-Vercors tippermetti l-aħjar użu tal-ambjent naturali: il-qigħan tal-wied ċatti u umdi jikkostitwixxu r-riżervi ta' foraġġ tal-azjendi; in-naħa ta' isfel tal-għoljiet tipprovdi l-għalf tal-merħla; l-għoljiet weqfin huma ddedikati għar-ragħa; il-mergħat tal-muntanji jintużaw għar-ragħa fl-istaġjun tas-sajf. Din il-flora varjata tal-muntanji, li hija l-bażi tal-għalf tal-merħla, tagħti lill-ħalib u għaldaqstant lill-ġobon it-togħma tipika tiegħu. Id-diffikultajiet ta' aċċess għall-Vercors u fil-qalba tal-muntanji minn kmieni ġiegħlu lill-bdiewa jipproċessaw il-ħalib tal-baqra f'ġobon. Il-bdiewa ffukaw fuq ġobon ta' forma medja, li jżomm sew u li huwa adattat għall-ħtiġijiet ta' agrikoltura tal-muntanja u sussegwentement għall-kummerċ mar-reġjuni tal-madwar. Il-manifattura tradizzjonali tiegħu, ibbażata fuq il-kisba ta' qalba tat-tursina, tgawdi minn preċedenza eċċezzjonali (sa mis-seklu erbatax, dan il-ġobon kien deskritt bħala "tat-tursina") u baqgħet tinżamm l-aktar minħabba l-iżolament tal-muntanji. Il-fażijiet differenti tal-produzzjoni tal-"Bleu du Vercors-Sassenage" jagħtuh ukoll il-karatteristiċi tiegħu: Id-daqs tal-boċċi tal-baqta (daqs ta' ġellewża sa ġewża) jippermetti li tinkiseb konsistenza ratba u omoġenja, il-maturazzjoni, li ddum mill-inqas 21 jum, tippermetti wkoll il-formazzjoni ta' kisja moffa rqiqa fil-wiċċ u l-formazzjoni tat-togħmiet speċifiċi ta' dan il-ġobon: ġobon tat-tursina ħelu, togħma ta' ġellewż u riħa ta' veġetazzjoni tal-bosk. Għaldaqstant, il-"Bleu du Vercors-Sassenage" huwa marbut mill-qrib mat-territorju tal-Vercors, li l-produtturi tiegħu għarfu jisfruttaw billi jiżviluppaw trobbija estensiva fl-ambjent tal-muntanji u tekniki ta' produzzjoni tradizzjonali. (it-tieni subparagrafu tal-Artikolu 6(1), ta' dan ir-Regolament) Din in-notifika tikkonċerna l-impriżi li ġejjin: SK Holdings Co., Ltd ("SKT", il-Korea t'Isfel), Comcast Corp. ("Comcast", l-Istati Uniti tal-Amerika), SKT u Comcast jakkwistaw, fis-sens tal-Artikolu 3(1)(b) u 3(4) tar-Regolament dwar l-Għaqdiet, il-kontroll konġunt ta' SK Telecom CS T1 Co., Ltd, kollha kemm hi, li hija joint venture mwaqqfa ġdida (il-"JV", il-Korea t'Isfel). Il-konċentrazzjoni hija mwettqa permezz ta' xiri ta' ishma. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Jinħtieġ li r-referenza li ġejja dejjem tiġi speċifikata: Il-kummenti jistgħu jintbagħtu lill-Kummissjoni permezz tal-email, permezz tal-faks jew permezz tal-posta. Uża d-dettalji ta' kuntatt ta' hawn taħt: Din in-notifika tikkonċerna l-impriżi li ġejjin: Equistone Partners Europe Fund VI ("Equistone", ir-Renju Unit), ikkontrollata minn Equistone LLP, Equistone takkwista, fis-sens tal-Artikolu 3(1)(b) tar-Regolament dwar l-Għaqdiet, il-kontroll ta' Heras kollha kemm huma. Il-konċentrazzjoni hija mwettqa permezz ta' xiri ta' ishma. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Jinħtieġ li r-referenza li ġejja dejjem tiġi speċifikata: Il-kummenti jistgħu jintbagħtu lill-Kummissjoni permezz tal-email, permezz tal-faks jew permezz tal-posta. Uża d-dettalji ta' kuntatt ta' hawn taħt: